text:
Lokal
Gobiernu ta traha kontra trabou duru di nos Pastornan
WILLEMSTAD. Ta ku hopi tristesa i deskurashamentu Asosashon di Pastornan Kristian tin ku konstata ku atrobe Gobiernu ta traha kontrario na e famia i salud spiritual di nos pueblo i ta duna preferensia na pashonnan baho.
Beibel ta bisa ku e pago di piká ta morto.
Entrada di impuesto di prostitushon; e Campo di Tristesa, no ta bai yuda ku nada i ta hasi gobiernu komplise di abuzu di hende muhe.
Atrobe gobiernu ta traha kontrali na e trabou duru ku nos pastornan ta hasi diariamente na bienestar di e salud spiritual i mental na Korsou, na bienestar di matrimonionan i famianan ku por kria un miho generashon pa mayan.
Un tiki yudansa di parti gobiernu lo ta na su luga i ta loke nos Areglo di Estado tambe ta eksihi den Artikulo 26. (Het gezin wordt beschermd door de overheid. De overheid treft maatregelen ter bevordering van een gezond gezinsleven.) Korsou lo por tabata asina mas bendishoná i prospero si no ta tin e Campo di Tristesa ei pa tur e dekadanan. E no tei mas. Pakiko habrié bek?
Na 1949 e supuesto motibu pa permiti un Luga di Prostitushon tabata e dekadensia den Punda, kiko ta e ekskus awor?
Dikon nos mester tin un luga kaminda ta abuza di hende muhe? Otro islanan den Karibe no tin Campo di prostitushon. Ku e ta baha krimen of trafikashon di hende no ta berdad. Ku e ta baha violashon seksual no ta berdad tampoko.
Al kontrario, estudionan a mustra ku trafikashon di hende muhe ta subi i e abuzo seksual i violensia domestiko ta subi, pasobra Gobiernu ta duna e mensahe na e hombernan den pueblo ku por kumpra seks serka hende muhe.
Asina Gobiernu ta dehumanisa e ser femenino i esei ta kousa falta di respet di hende muhe en general. Regularmente nos ta tende politikonan bisa ku nos tur ta yu di Dios.
Wel si ta asina pakiko eksplotá situashonan mizerabel di kriaturanan di Dios nasi na Colombia of St. Domingu?
Hende homber mester wordu eduka ku nan ta protektornan di hende muhe, hasta si e hende muhe ei ta konfundí i e no sa kiko e ta hasi. Abo mester sa miho.
Tur argumento pa habri e Campo di Abuzu bek ta rasona for di punto di bista di e hende homber su pashonnan karnal i no ta konsiderá ku niun mucha muhe ta soña pa bira un prostituta.
E no ta konsiderá ku e potensial kandidatonan pa prostitushon ta mucha muhenan yon sin tata i tin biaha sin mama na kas tampoko, ku nan a wordu viola kaba, ku nan ta adikto na droga, ku nan ta den pobresa ekstremo.
Nos ta hasi un yamada urgente na Gobiernu pa bandona e proyekto di prostitushon i traha riba edukashon di nos mucha hombernan.
Lokal
‘’Awor ora bo studia bo ta bira persona non-grata !’’
Jamil Lasten: No ta bèrdat ku direktornan ta sinbèrguensa i ladron..
WILLEMSTAD – Te ku awe a krea un persepshon ku ta biba eifo i ku a presenta na Hulanda, ku no ta kuadra ku realidat, relashoná ku altura dje salario di direktornan di N.v. nan di gobièrnu. Enbes ku e persepshon aki a boltu, por ripara ku e ta birando pio. Jamil Lasten, direktor di Curiol a bisa awe mainta den parlamento: ‘’E persepshon ku ta biba tur kaminda, ta ku ta gastamentu di plaka tin den e N.v. nan di gobièrnu. Ku e direktornan ta gana bòshi di plaka, nan ta un sèt di sinberguensa i ladron’’. Segun Jamil Lasten, ultimamente ta hasta pone gruponan kontra di otro i bisa ku ta pasobra e direktornan ta stroba, un kantidat di hende no por haña alivio.
E persepshon robes aki ta e base di e lei di maksimisashon, segun Lasten, ta pesei e direktornan a bai duna Parlamento e presentashon awe. ‘’Nos tei awe ku un sentimentu miksto ku di un banda ta hopi ferfelu ku a yega asina leu, ku mester diskuti un tema manera esaki.
Pero di e otro un banda nos ta hopi orguyoso ku nos sistema ta funshoná’’. E direktor di N.v. nan ta agradesido ku Parlamento a Brinda nan e oportunida aki pa duna informashon riba e topiko.
Nan a traha un positon paper ku nan a manda pa minister i parlamento. Nan a prepara un presentashon basá riba e position paper ku ela traha.
Den su presentashon, Jamil Lasten a trese su propio historia dilanti, kon komo un mucha di famia humilde a studia i traha duru pa hasi su karera. Lasten ta menshoná ku mester konekta su historia ku e realidat aktual ku nos ta bibando awendia. Kaminda un grupo a krea un persepshon robes di un persona of di un grupo di persona.
Jamil Lasten i su otro koleganan profeshonal ta eksperensia tur dia ku ta saka mentira , bisa ku e ta gana 80 mil florin pa luna, lastre tur manera . ‘’Mi salario i mi sa ku e ta konta pa mayoria dje direktornan di N.v. di gobièrnu, kende ta bati i zundra nan, ta kumpli ku e asina yamá ‘’ Jardim-norm’’, di e eks kabinete Rhuggenaath,. A pasa e norma aki na 2016, pero nunka no a publiké.
E loke ku ta pasando aki ta muchu mas leu ku un simpel maksimalisashon di salario. E ta algu ku parlamento mester tene kuenta kune, tambe pa e hopi profeshonalnan ku ta studia hopi aña i traha duru pa yega kaminda ku nan.
E profeshonalnan ta di akuerdo pa introdusí un lei di maksimalisashon di salario, pero e mester tuma luga na un manera transparente i hustu. Manera a hinka e lei den otro aworaki, e no ta hustu, Jamil Lasten a bisa. E ta un lei diskriminatorio i ta laga sierto gruponan afo i banda di esei e no ta basá riba un kalkulashon korekto.
Lokal
Komishon húridiko lo investigá asuntu 27 ora di trabou pa dosentenan
WILLEMSTAD – Minister di ensenansa, Sithree van Heydoorn a priminti sindikato DOEN ku e intenshon ta pa lanta un komishon di posishon hurídiko ku lo konsistí di representante di e 3 sindikatonan den enseñansa, direktivanan di skol i ministerio di enseñansa.
Un kolaboradó di ministerio di enseñansa lo enkabesá/presidí e komishon. E komishon ainda no ta instalá. Den e komishon di posishon hurídiko akí lo mester trata e.o. e asuntu di 27 ora di trabou.
Sindiakto DOEN a indiká na minister ku previo na esaki DOEN ta rekomendá pa implementá e asina yamá garantie-uren beleid. Esaki mester yuda evitá ku ta paga trahadó den enseñansa avansá abase di ora i sigur si nan no yega 27 of 32 ora. Den su promé reunion general pa aña eskolar nobo , DOEN lo amplia riba e proposishon akí.
Resientemente Sindikato DOEN a reuni ku minister van Heydoorn, kaminda e sindikato a probechá di e oportunidat pa trata e tópikonan ku pa años ta pendiente sin ku te ku awe ainda algu konkreto a keda realisá, manera:
– 27 ora pa enseñansa avansá kompletu
– e loke pa mas ku 15 aña debe trahadó den enseñansa; esta dosente A pa B i B pa C
– adaptashon di V&V-stelsel
Tambe a trata algun tópiko aktual, manera:
– Rapòrt riba Huisvesting
– maneho ‘Long Covid’
– niet toereikende uren
*Dosente A pa B i B pa C!*
Riba promoshon di dosente A pa B i B pa C minister tabata hopi kòrtiku. Minister a bisa ku e no por bisa nada ainda riba esaki.
E intenshonnan t’ei pero ainda nada konkreto.
*27 ora i V&V-stelsel*
Relashoná ku V&V tambe e intenshon ta pa lanta un komishon den kua direktivanan di skol lo ta aden i ora yega na un draft lo trata esaki ku e 3 sindikatonan den enseñansa.
*Intenshon só no ta sufisiente!*
DOEN a bisa minister ku aparentemente e bon intenshonnan ku e tin so no ta sufisiente.
A pasa un aña ku nos tin gobièrnu i pues minister di enseñansa nobo pero nada konkreto no a sosodé den enseñansa.
Lokal
Un dje pistoleronan ku a mata Peter de Vries detené na Kòrsou
WILLEMSTAD . Di akuerdo ku vershonnan polisial ofisial ku a sirkula e fin di siman aki na Ulanda, dos dje kómplisenan ku a partisipa filmando e asesinato dje famoso periodista polisial Ulandes Peter R. de Vries, a keda arestá na Spaña i Kòrsou.
Polis a arestá e dos sospechosonan di 26 i 27 aña kendenan dia 6 di yuli tabata den Lange Leidsedwarsstraat direktamente den e kaya posiblemente filmando nan akto kriminal ku nan a distribui mesora.
E impakto riba opinion publiko tabata dramatiko.
E intenshon ta pa manda nan Ulanda mas rapido posibel.
Ta trata di e 4 i di 5 sospechoso ku polis a aresta pe asesinato riba De Vries kende tabata persona di konfiansa di testigu di korona Nabil B.
Dos korant Ulandes a konfirma e vershon ku otro sospechoso ku yama Krystian M. di 27 aña ta e terser sospechoso a keda arestá pa su komplisidat ne asesinato.
E ta esun ku tabata dirigi e sikarionan via un telefon Google Pixel-smartphone. Polis a haña e telefon den un Renault Kadjar den kual polis a arestá e pistolero Delano G. di 22 aña i e shofur Kamil E. (36) 45 minut despues dje atentado banda di Leidschendam.
FILMA INTENSHONALMENTE
Den sirkulo di servisionan si investigashon speshal nan tabatin e sospechoso fuerte ku a filma asesinato pa kouisa un shock grandi den sosiedat Ulandes.
De Vries a muri dia 15 di yuli sin rekuperá su tinu pero Ministerio Publiko no ta slèk ni un palabra.
FAMIA
DI DE VRIES
E yu homber di de Vries, Royce, ta kontentu ku manera e investigashon ta baiendo.
E ta kontentu ku tur kos ta mustra ku polis ta sinta intensamente riba e kaso pa resolvé mas pronto posibel.
Daily Nobo
‘’Awor ora bo studia bo ta bira persona non-grata !’’
Komishon húridiko lo investigá asuntu 27 ora di trabou pa dosentenan
Un dje pistoleronan ku a mata Peter de Vries detené na Kòrsou
Parokia di Westpunt a inougurá su bandera durante di selebrashon di fiesta Patronal
“Imagine Rotary” ta e tema pa direktiva nobo di Rotary Club Willemstad
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Tin indikashon fuerte: Hulanda ainda lo no ta pidi despensa pa su pasado di esklabitut
Barcelona no ta entrega: Bayern ta pidi 60.000.000 pa “Lewa”…
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal1 day ago
Alumnonan di Skol Sint Antonius a traha modelo di lanthùisnan
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea


c: text/html

text:
elias halabi
-
Barranquilla2018
Elias y Yannick ta conta di nan participacion na Cali
Elias Halabi y Yannick Roos ta conta di e Weganan Centroamericano y Del Caribe.Read More »
-
Barranquilla2018
Competencia di Bowling Masculino a termina
Despues di 5 dia di competencia, awe a finalisa e competencia di Bowling masculino Awe na Cali, Colombia a tuma…Read More »
-
Barranquilla2018
Bowling Trios a inincia na Cali
Competencia di Bowling Trios a tuma lugar ayera caminda cu e trio Elias Halabi, Jonathan Bremo y Valentino Jacobs a…Read More »
-
Barranquilla2018
Bowling ta sigi na Cali
Awe mainta a start e weganan di Doubles di Bowling na Cali. E atletanan Yannick Roos hunto cu Elias Halabi…Read More »
-
Barranquilla2018
Ultimo competencia individual na Cali
Awe mainta trempan e ultimo competencia nan di Bowling Individual a tuma lugar na Cali. Elias Halabi hunto cu Jonathan…Read More »

robotstxt: allowed

filter: keep


text:
The content originally appeared on: Diario
Den un crisis mundial no tin espacio pa politica barata — *Prome cu politico lanta buelo e mester conoce motor di avion — *Kende kier sinta riba e stul di Prome Ministro den situacion actual?
ORANJESTAD(AAN)—E situacion cu henter mundo conoce actualmente, ta exigi pa personanan cu kier lansa nan mes como politico, sa sikiera di kico nan ta papia.
Kico ta nifica politica barata a bini dilanti den persona di Aquanette Gunn, cu a dicidi cu e kier lanta un buelo politico, pero a lubida cu pa avion bula, e mester tin un plan di buelo.
Ta sumamente tristo cu den e situacion actual, Aquanette Gunn kier uza prijs di gasolin cu ta un problema pa henter mundo, pa e recorda Aruba cu el a subi lista politico durante ultimo eleccionnan.
Na e momentonan aki Pueblo di Aruba mescos cu poblacion di tur otro pais na mundo, no mester di hende cu kier hunga profesor pa nan por haya voto, pero mester di hende cu di berdad ta sinti loke e Pueblo ta sinti y no ta hunga Annie Oakley den un clima tropical.
Aquanette Gunn a acusa Gobierno di no ta haci ni “fu” ni “fa” den asunto di prijs di gasolin, cu aparentemente ta un asunto cu Gunn mes tin basta problema pa comprende.
Prome cu Aquanette a haya oportunidad di lanta su buelo ayera, e ala di su avionnan a cay hunto cu prijs di petroleo na un mundo, cu tin miedo di e resultadonan cu prijsnan halto lo nifica finalmente pa e totalidad di comercio mundial.
Politica ta haya un sabor amargo cu e “fu” y “fa” di politiconan di nivel di Aquanette Gunn, cu kier uza uno di e problemanan mas serio di comunidad como un arma contra su contrincantenan politico.
Awor kico Aquanette mes kier haci? Aquanette Gunn kier bay reuni cu Rusia pa mira si e por pone un punto final na e problemanan cu ta rementa rond mundo? Aquanette Gunn kier bay dicidi pa mundo di petroleo kico prijsnan mester bira?
Nos kier lansa un pregunta serio na e grupo di politiconan cu e “visionnan” di Aquanette Gunn.
Na e momentonan aki, kende lo kier ta den posicion di lider na ningun pais? Laga nos tur ta franco cu otro.
Nos sigur lo no kier ta sinta riba stul di ningun Prome Ministro na ningun pais democratico pasobra tur loke nos ta mira rond mundo ta, con dirigentenan politico honesto ta kibra nan cabez pa haya solucionnan pa situacionnan, cu no ta den nan man.
Na e momentonan aki Aruba ni ningun pais democratico na mundo mester di politiconan di “fu” ni “fa” manera Aquanette Gunn, cu a lansa un disparo pa duna prueba cu e no sa kico ta “fu” ni “fa” den e problemanan mundial actual, cu ta poco mas complica cu hunga politica barata pa kere cu Pueblo lo cay den trampa di hende cu kier lanta buelo pa haya voto, pero no sa mes con motor di nan avion ta funciona.
Aruba y henter mundo mester di lider capaz y capacidad ta cuminsa cu seriedad, cu sigur no tin espacio pa e “fu” ni “fa” di Aquanette cu a duna tur prueba cu e no sa mes di kico e ta papia!


text:
GOODYEAR, ARIZONA – Aunke ta un tiki tempran ainda, e manager di Cincinnati Reds Bryan Price, ta impreshoná ku Roger Bernadina. E manager di e ekipo ta analisando Bernadina ku aktualmente ta huntu ku Cincinnati Reds den Spring Training.
Segun e manager, e no sa di kon aña pasa no a bai bon ku Roger. Kisas tabata paso e pelotero a hunga muchu tiki aña pasa. Tambe por tabata ta un leshon, aunke ku segun e manager e no ta na altura di ningun leshon. Loke ta sigur pa e manager ta ku Roger ta un di e hungadó nan mas impreshonante den kampamentu di entrenamentu di Cincinnati.
E manager ta sigui bisa, ku e no ta komprendé di kon e ekipo di Washington Nationals no a laga Bernadina hunga mas tantu. Semper e organisashon di Cincinnati tabata impreshoná ku Roger paso e tin un bon disiplina di strike zone i e ta un out difísil. E ta pone e bala den wega. E por kore base i e ta hopi bon defensiva mente, e manager a terminá bisando.
Roger no a hunga den e partido di ayera kontra Los Angeles Dodgers. E pelotero aktualmente a konektá 5 hit den 10 turno na bate for di kua un doblete i un tripel. Tambe e pelotero a anotá 6 kareda i empuha unu.


text:
WILLEMSTAD – Debí ku e selekshon nashonal senior di Kòrsou a biaha pa Guadeloupe pa bai representá pais den e di 2 buèlta di e CFU Men’s Caribbean Cup Tournament, Liga MCB Promé Divishon no a mira akshon e siman tras di lomba. Pero awor ku a nan a regresá e weganan lo kontinuá e wikènt aki den Stadion Ergilio Hato.
E partido nan ku tin programa pa wikènt aki ta lo siguiente:
Tabla di posishon Liga MCB Promé Divishon buèlta di 6:
Segunda divishon su buèlta di 6 a kulminá algun dia pasa i e 4 ekiponan ku lo kontinuá den e buèlta di 4 ya ta konosí. Esakinan ta; Mahuma, Scherpenheuvel, Tera Kora i New Song. Awor aki tur kos lo bai kuminsá di nobo i tur ekipo ta kuminsá na 0. Pues nan tur tin ku bai hasi nan bèst pa asina nos sa ta kua ta e 2 partidonan ku lo bai enfrentá oro den e gran final di Liga MCB Segunda Divishon.
E partido nan ku tin programa pa otro siman den Segunda Divishon:
Tabla di posishon final di Segunda Divishon buèlta di 6:
FFK i MCB kier invitá hinter e pueblo di Kòrsou pa bin presensia e kontinuashon di Liga MCB su buèlta di 6 i e promé partidonan di Segunda Divishon su buèlta di 4 i mas despues pa e wega final ku ta plania pa tuma lugá den kuminsamentu di novèmber.
E kosto pa e weganan di Liga MCB Promé Divishon ta lo siguiente; fl. 7.50 pa hende grandi i fl. 2.50 pa mucha i 60+. Pa Liga MCB Segunda Divishon ta fl.2,- so so pa tur hende. Bin ku hinter bo famia pa asina pasa un ratu agradabel i disfrutá di e tremendo partidonan di Liga MCB Promé Divishon buèlta di 6 i Segunda Divishon buèlta di 4.
Terser Divishon tambe a yega na su final i e ekipo kampion ya ta konosí. Esaki despues ku den e luna di yüli e divishon aki a kuminsá ku 4 ekipo ku kada wikènt i tambe durante siman tabata hunga kontra otro. E 4 ekiponan aki ta Undeba, Caribbean International University, Juventut Westpunt i Didi Skerpene. E ekipo ku a titulá kampion di Terser Divishon ta Caribbean International University (CIU) ku un total di 15 punto. Undeba su partisipashon na e divishon aki no ta konta den e puntuashon debí ku nan a partisipá pa kontribuí na e divishon. CIU ta pasa mesora pa e Segundo Divishon mirando ku e ekipo di Buena Vista a degradá pa Terser Divishon.
Tabla di posishon final di Terser Divishon:


text:
Kralendijk- Tin dos persona mas a rekuperá di Covid-19. Di otro banda tambe tin un persona mas ku a tèst positivo, tresiendo e kantidat total di kaso aktivo na 8, 1 ménos ku tabata e kaso riba djaweps. Un total di 26 hende a bai pasa tèst djamars, di kual 1 a resultá positivo.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
NOS SELEKSHONNAN NASHONAL KATEGORIA U-14 TA NA REPÚBLIKA DOMINIKANA KOMPETIENDO DEN E CFU 2021 GIRLS’ & BOYS’ U-14 CHALLENGE SERIES!
NOS SELEKSHONNAN NASHONAL KATEGORIA U-14 TA NA REPÚBLIKA DOMINIKANA KOMPETIENDO DEN E CFU 2021 GIRLS’ & BOYS’ U-14 CHALLENGE SERIES!
Awe djamars 24 ougùstùs, nos selekshonnan nashonal di kategoria U-14 di tantu nos damanan i tambe nos mucha hòmbernan ta tin nan terser enkuentro den e torneo CFU 2021 Girls’ & Boys’ U-14 Challenge Series aya na Repúblika Dominikana. Ámbos selekshon ta bringando duru i ta dunando tur ku tin pa bai ku e triunfo den kada partido. Lamentablemente nos damanan a kai vensí durante nan enkuentronan miéntras nos mucha hòmbernan a pèrdè e promé pero gana e 2 otro partidonan di e torneo aki.
Resultadonan di e CFU 2021 Girls’ U-14 Challenge Series
E golnan durante e partido di awe a keda anotá pa Xiarleahmay Martis Nocento i Thaíma Maximiliana.
Resultadonan di e CFU 2021 Boys’ U-14 Challenge Series
E golnan di e segundo enkuentro di nos a keda anotá pa Luigi Inesia (2x) i Stephen Hato miéntras ámbos gol den e partido di awe a keda anotá pa Gediel Vicento.
Mañan 25 di ougùstùs, ámbos selekshon lo tin un dia di sosiegu pa kontinuá ku e partidonan dia 26 ougùstùs 2021. FFK ta deseá tantu nos selekshon di dama kategoria U-14 i tambe nos selekshon di mucha hòmber kategoria U-14 éksito ku e sobrá partidonan di e CFU 2021 U-14 Challenge Series.
24 ougùstùs 2021


text:
Oranjestad-Na Aruba riba tereno politico ainda nos falta hopi pa madura y falta ainda tambe pa pueblo compronde y bira consciente riba e esencia di politica y principalmente comprende e trabao di nos como parlamentario. Un democracia parlamentario tin como punto e trias politica pa trece balance y pa garantisa cu pueblo por tin bon gobernacion, transparencia y sigur integridad. E trias politica ta papia di separacion di podernan, pero na Aruba nos ta papia mas bien di reparticion di poder.
Trias politica
E poder legislativo (Parlamento) cu ta e representacion di pueblo di Aruba y no di un partido politico (Staatsregeling III.1) ta e organo cu tin di papia den nomber di pueblo, tin di scucha pueblo, trece nan preocupacion dilanti y cu nos constitucion ta duna nan e instrumentonan hopi importante pa por haci nan trabao den nomber di pueblo cu ta e derecho di haci pregunta na e minister y staatssecretaris, derecho di iniciativa unda cu por bin cu ley y esun di mas importante e derecho di aproba un presupuesto.
E poder ehecutivo ta den man di gobierno cu ta fiha su maneho pero tambe ta esun cu ta bin cu leynan di iniciativa cu na final di dia ta keda den man di parlamento, si ta aproba of no ta aproba. Y e poder di hurisdiccion (rechtspraak) ta den man di hueznan cu tin e deber di protega e ciudadano den su derechonan unda ta controla si tur procedura tuma pa gobierno a bay conforme ley.
Un parlamento critico
Pakico e splicacion den corto aki? Ta debi cu pa basta dia nos por a tende hopi comentario principalmente riba e trabao di parlamentarionan unda cu tin ta vocifera cu nan lo ta haci di mas, principalmente e parlamentarionan cu ta sostene e gobierno, door di a haci riba 1000 pregunta pa locual ta trata presupuesto y cu nunca antes esaki a pasa. Tambe bo ta haya comentario riba e cantidad di mocionnan cu a ser presenta, sin conta na momento cu un parlamentario bay publicamente y duna su pensamento riba maneho y ta ser mal interpreta y sigur esnan den oposicion ta haci mal uso di esaki pa core haci propaganda politico infantil cu ta refleho di falta di madures politico. Pakico ta bisa esaki? Pasobra esaki pami ta netamente pakico pueblo a vota pa un cambio. Porfin tin un parlamento cu no ta un stempelparlement, cu a permiti cu awendia nos tin un debe grandi unda cu 93 cen di cada florin ta bay na paga debe. E refleho di un parlamento critico cu ta haci uso di su derecho pa haci pregunta y unda cu a haci riba 1000 pregunta den e ultimo presupuesto.
Mocion ta deseo di pueblo
Mocionnan cu a ser entrega ta muestra cu e parlamentarionan aki ta scucha pueblo y mocionnan ta deseonan di pueblo di kier wak algo diferente. No ta pasobra bo tin un maneho kiermen cu e ta e mihor. Si pueblo ta desea algo otro bo tin di scucha y trata na haci cambionan pa cumpli cu deseo di un pueblo pasobra na final di dia ta pueblo ta e huez cu lo dicta si un maneho tabata bon. Pero como parlamentario y den e area cu mi tin conocemento semper lo mi keda trece mi pensamento y para tras di pueblo cu mi ta respresenta y cu mi opinion of di cualke colega, no ta obliga ningun minister di sigui, pasobra nos ta haci nos trabao como parlamentario.
Control di parlamento
Na momento cu aproba un begroting no ta nifica cu un gobierno por haci y deshaci. P’esey e parlamento tin di hunga un rol importante unda e por yama e minister na cualke ora pa bin duna cuenta con cos ta bayendo. Y sigur e maneho aproba pa parlamento ta e guia di e parlamentario pa por controla si cada florin aproba ta yega su destino y si gobierno ta cumpli cu su maneho stipula. Esaki no nifica cu nos ta contra ningun Minister ni kier ta sinta den stoel di ningun minister pero nos ta haci nos trabao cu pueblo a pone nos pa haci y mi lo sigui haci esaki p’asina pueblo cu mi ta representa por ta trankilo cu nos di parlamento ta e garantia cu por tin bon gobernacion, transparencia y integridad.
Pa termina mi tin di bisa cu nos falta hopi ainda pa madura politicamente pero a cuminsa e prome pasonan. Sigur e no ta bay ta facil pa nos pero pueblo tin di cuminsa bira consciente di e rol importante di un parlamentario di controla un gobierno y no net parobes manera ta e mal custumber cu gobierno ta pone un Salsa y maske cu mi no sa bail’e mi tin di bail’e. Pues cu esaki mi kier pone cos bon cla pa pueblo cu nos di parlamento y sigur mi persona a bin pa haci mi trabao manera debe ser pa dia mi bay, pasobra ta pueblo ta pone y pueblo ta kita, mi por bay cu mi cara na laira cu mi a haci mi trabao como parlamentario manera debe ser y sigur cu mi a traha na interes di e pueblo di Aruba unda cu mi a huramenta pa haci esaki na un manera corecto.


text:
Eagle ta habri porta pa Quanten y pa experto grandi den asunto di sushi --- *Encuesta Parlamentario mester investiga sushi y mas sushi scondi --- *Kende lo bira Director y kende lo bira doño den caso di bancarota?
ORANJESTAD(AAN)—“Un cortina di huma”. Palabranan cu ta wordo uza dor di informantenan clave pa describi e situacion actual na Aruba.
Manera a wordo indica na DIARIO, uno di e Ministronan cu mester tuma e decisionnan importante riba termino cortico, ta Ursell Arends.
Informacionnan cu DIARIO a ricibi ta indica cu un crisis a wordo causa na Aruba sin ningun motibo directo.
Un acuerdo a wordo firma entre Gobierno di Aruba y e compania Eagle LNG, cu ta un compania renombra, cu lo entrega gas na WEB, caminda inversionnan a wordo haci dor di Pueblo di Aruba.
Na November DIARIO a publica e informacion cu entrada di Eagle lo trece Quanten y cu entrada di Quanten ta nifica cu un compania experto riba tereno di atende cu sushi, ta haci su entrada.
DIARIO a mustra cu experto Mericano, cu a gana premio Nobel, ta sostene Quanten den su trabounan pa scapa companianan manera Serlimar.
Dispone di sushi awe ta un industria riba su mes, manera DIARIO a relata na November.
Manera a wordo mustra pa un compania Mericano por haci negoshi cu exterior, e mester sigui reglanan exigente di Gobierno Mericano.
Segun informantenan atencion ta wordo kita for di otro realidadnan na e momento aki y Pueblo ta wordo hinca den un situacion sumamente tenso pa loke ta trata e contracto cu a wordo alcansa cu Eagle LNG dor di Gobierno Evelyn Wever-Croes.
Mientrastanto e compania di Gobierno cu mester di atencion y ta den problema sumamente serio ta Serlimar cu mester haya un dirigente nobo pero tambe mester pone placa riba mesa pa paga tur debe cu a keda atras.
“Serlimar ta e compania cu ta atende cu sushi. Ora atende cu Serlimar ta papia di sushi y mas sushi pero tambe hopi intencion cu tin y tabata tin cu sushi,” informantenan ta bisa.
Aunke Gobierno Mike Eman a papia di “Go Green” no a pone placa riba mesa pa Serlimar cu a keda den problema serio.
Ursell Arends no ta desconoci cu e problemanan na Serlimar, caminda Anko Koopmans a bira director y caminda aparentemente Koopmans kier bolbe.
Koopmans ta miembro di e partido di Ursell Arends, cu den un futuro cercano mester dicidi kende ta bira director pero tambe kico ta haci cu Serlimar pa evita cu e ta wordo declara bancarota na inicio di 2022.
“Pakico Serlimar por bay wordo declara bancarota y kico lo pasa si e wordo declara bancarota?” informantenan clave a trece dilanti.
Na parecer di e expertonan cu ta atende cu DIARIO, mester bini un investigacion pisa di mucho mas cu actualmente ta haya atencion.
“Pa Ley ta castigabel pa un compania wordo dirigi den direccion di bancarota,” informantenan a indica.
Den caso di bancarota hopi hende ta wordo perhudica pero mester bende e compania pa haya placa. Kico esaki ta encera?
Informantenan ta indica cu na e momentonan aki no ta WEB, cu ta firma un contract cu a habri 2021 den atencion di Pueblo. Na e momentonan aki ta Serlimar cu semper a keda bou sombra di matanan politico, mester haya tur informacion.
Con leu Ursell Arends ta cu Serlimar? Kende e lo nombra proximamente como Director pa e compania cu hopi chens di bira difunto?
DIARIO ta sigui tur desaroyo den un situacion cu hamas Aruba por a pensa ta ataca Aruba na final di un 2021, cu un parti grandi di Pueblo a lucha pa sobrevivi.


text:
Un djis akí tin elekshon. E ora ei bo ke ku tin debate di bèrdè, nò pa debate bira ko’i shap. Bo ke debate kaminda tin moral i solushon pa problema sosio-ekonómiko grandi. Pues polítika di bèrdat. SMOC ta haña ku te awe ta debate fofo nos ta haña, pasobra un dje problemanan mas grandi di Kòrsou, niun partido no ta mishi kuné: refineria Isla ku su efektonan perverso. Ta algu típiko dje moral polítika di e último desenionan, kaminda polítikonan di Kòrsou a bira kara wak otro direkshon pa no mira e kurason geográfiko di Kòrsou. Pero ya, ken sa ku djamars dia 27 awor den e debate nobo na Radio ParadiseFM kos t’ei kambia. SMOC ta niuskir pa haña sa, i ke refreská memoria dje polítikonan, sin pretendé di trata tur punto ku tin.
Si laman seka, bèrgwensa ta pa Dios: e habitantenan bou di huma ta kore peliger. Por ehèmpel: Na 2015 EcoRYS a raportá ku kada aña tin 18 hende ku ta muri prematuramente i ku tin míles di hende ku mester apelá na kuido médiko. Na 2011 CBS a raportá ku 83,1 % di hende bou di huma ta eksperensiá molester di holó stinki. Kousa: e emishon shushou saliendo di tereno di Isla, ku ta krese dia pa dia (mira e gráfika akibou). Ku e emishon akí ta sumamente altu, University of South-Florida resientemente a proba atrobe: Kòrsou ta den e tòp mundial di polushon di medioambiente. Un bèrgwensa grandi pa e bunita isla (pa turista) akí. Kon ta posibel? Wèl, Isla ta menospresiá Wan Fulan ku ta biba bou di huma i Isla no ta tuma su responsabilidat pa produsí na un manera mas limpi. Gobièrnu di Kòrsou, ku na prinsipio mester protehé su siudadanonan, ta laga esaki pasa desenionan largu kaba, mirando e echo ku nunka no a mantené Isla na su debernan. Simplemente no tin niun servisio ambiental ku tin e outoridat outónomo, independiente di politikeria, pa mantené regla. Ku otro palabra, manera na 2011 PWC a raportá den “Oog voor Duurzaamheid” pa loke ta trata servisio ambiental:
“No tin sufisiente kapasidat (kuantitativo/kualitativo) denter di e servisio pa kontrolá e eksigensianan di e pèrmitnan. Ordenansa di molèster pa industria grandi no ta basta konkreto. Tin mester di revishon.”
Resultado neto: ta violá derecho humano (por ehèmpel Deklarashon Universal di Derecho Humano, art. 25) gravemente bou di huma di Isla i tin malmaneho. SMOC ta puntra si e futuro polítikonan ta di akuerdo ku esaki, anto prinsipalmente ta kua solushon nan lo trese den e debate riba término korto, entrante mesora, pues. Nan ke pa mantené regla? Mester obligá al instante kombustibel mas limpi pa baha e problema di polushon drástikamente i duna salubridat un ‘boost’ positivo? Ki dia porfin ta kuminsá ku midimentu èkstra di medioambiente, manera nan a primintí dia bieu kaba? I kisas e pregunta di mas importante: Ta di bèrdat ku ta harma un servisio ambiental ku ta kapas di mantené Isla na regla? SMOC ta ansioso pa sa e kontestanan i ta keda spera riba interes di bèrdè dje polítikonan pa (salubridat di) e míles di habitantenan bou di huma di Isla.
Drs. Arjan Linthorst (miembro di direktiva di SMOC)


text:
Caracas: E cantante y actor Henry Stepen concidera como un pionero di Rock na Venezuela y a bishita Aruba na...Read more
Un cancion cu a hit den hobennan den aña 2020 Jeon ft Heidi & Rashid - No ta bale la...Read more
E rumannan “Normil”, esta Russow (Rousseau) y RickyReezy hunto cu nan amigo esta e rapper/Productor Kleine “G” ta uni den...Read more
15 di October 2020 Magy Marin ta pon'e su mes riba plataforma pa asina tur hende por scucha y haya...Read more
Cancion Gospel nobo di Vivienne Gomez-Rivadeneira: Na aña 2014, mi a skirbi e letranan di un cancion, a base di...Read more
Loke a hala atencion riba youtube ta cu e cantantenan Carlos Arroyo y Farruko a saca un otro cantica y...Read more
Elmer Themen no ta un desconoci den farandula di Aruba, al contrario. Basta aña pasa e tabata masha mira cu...Read more
Di un locutor di radio entreteniendo Aruba cu su musicanan y te hasta cu un programacion na television awe ta...Read more
Financia pa unoca cares , un iniciativa pa stimula Artistanan local . Durante e temporadanan aki cu hopi ta keda...Read more
E hoben talentoso Arubiano, Stefan Bartels Daal conoci como “STEVE ANDREAS” a lansa un otro tema musical jama "SLOW" hunto...Read more
E Artistanan di Aruba Cesar Olarte y Ataniro a realisa un video clip dirigi pa David Wever cu un di...Read more
Presentacion di, un artista conoci di Aruba y drentando antiyas, specialmente Hulanda Alexandro A. Werleman Mihor Conoci como Alex Yui...Read more
Diabierna anochi na Blue Fm 107.5 Sra Lisette Tromp cu a presenta e programa Ding Dong December 2 Remember dialuna...Read more
Samanta Westera-Juppa, fundadora y Director Artistico di Club di Movimiento Aruba, un scol di baile situa na Bubali 76-B, Noord...Read more
Centro di Bario Brazil atrobe cu un grandioso actividad cu ta tuma lugar dia 9 di November, den forma di...Read more
Esaki ta e siman!!! En total 25 participante lo participa Diadomingo awo den e di 7 edicion di Kids &...Read more
Diasabra 26 di October, 2019 lo tin tremendo show di Magia. Esaki lo tuma luga riba Freewinds y boarding time...Read more
Ja caba Aruba ta den e gara di Island TakeOver Festival desde diaranson pero diabierna anochi lo tin e concierto...Read more
Dialuna a cuminsa na Cool FM 98.9 e programa nobo INFLUX di 10or di mainta te cu 12or di merdia....Read more
CARACAS, Venezuela- E locutor, bailarin y animador Venezolano, Carmen Victoria Perez, a fayece diasabra 27 di juli ultimo na edad...Read more


text:
Den nos edicion di ayera tabatin un relato extenso di e informe encuanto e administracion di Recurso Humano di Dienst Publieke Scholen, cu a keda cla na 2021 caba, pero cu a bira conoci publicamente den e dianan aki.
Inmediatamente a surgi un discusion tocante ken tabata responsable pa laga investiga e asunto y cobra merito politico pa esaki. Segun e anterior ministro di enseñanza, su persona a ordena e investigacion haci pa Departamento di Recurso Humano. Esaki lo a tuma lugar entre februari y april 2021 y, segun e anterior mandatario, na mei 2021 conseho di ministro lo a aproba e recomendacionnan cu el a propone. Por lo tanto e no ta comprende con ta trece e asunto aki awor como merito di e actual ministro encarga cu enseñanza. Si e hechonan aki ta corecto, anto nos por comprende su disgusto. Di otro banda, si un ministro actual ta duna bon continuacion na trabao haci anteriormente, independiente di ken tabata e anterior mandatario, esey lo ta un bon señal, sigur den nos cultura negativo gubernamental di no continua proyecto di e anterior gobierno.
Pero e editorial aki no ta dedica na e disputa ey, di ken ta esun cu berdaderamente merece elogio pa e trabao haci. Esey ta algo cu no mester dicidi ademas solamente a base di e intencion di actua a base di e rapport, sino mas bien a base di loke a o ta tuma lugar actualmente pa mehora e problema detecta. Y ta netamente ey nos no ta tende nada… Ademas, nos mester ta sorprendi cu e situacion administrativo ey na e entidad publico aki? O nos mester puntra nos mes: con general tal situacion por ta – ainda – na varios otro oficina di gobierno? Realmente nos mester kere cu esaki ta un excepcion grandi den henter e aparato?
Y e publicidad alrededor di e asunto aki ta pone atencion tambe riba otro aspecto importante. E anterior mandatario a trece dilanti cu, mirando e problemanan den maneho di e departamento, el a bin cu e proposicion di independiza e departamento, creando un fundacion cu lo a opera independiente di gobierno. Cu esaki e ex-mandatario lo kier a preveni o cura un cantidad di mal practica den e servicio gubernamental, cu segun su opinion lo ta mas factible combati den e forma organizativo ey.
Nos no por comparti e pensamento ey. No cu nos ta rechaza – por principio – e idea di incorpora cierto tarea gubernamental den otro entidad, pero tur cos ta depende di con ta ehecuta e independizacion aki. Y si nos tira un vista riba e casonan di independizacion di pasado, anto no tin mucho di gaba ey. Por ehemplo, un Serlimar cu a hiba e mal practica administrativo bieu den e entidad nobo, a keda añanan largo ta opera sin sikiera laga traha cuenta anual, mientras gobiernonan di diferente color politico cada vez tabata trece nan ‘hendenan di confianza’ pa sinta den e hunta di supervision, aparentemente no pa drecha e organizacion, sino pa sirbi como watchdog pa e gobierno di turno. Ta te recientemente a bin coregi e desastre administrativo aki, mientras cu ainda e problemanan no a termina; tur aña un parlamento bon suf ta vota obedientemente pa hinca mas placa di belasting den e ruina ey, sin cu ta exigi e medidanan pa realmente e compania por tin suficiente ingreso di su mes. Y pakico no? Pasobra tur politico sa cu si mester regla e cos aki na un manera drechi, anto ta percura pa cada hogar y negoshi paga pa e servicio… Pero no, ta prefera di keda subsidia, pasobra asina nan ta sinti nan mes poderoso, cu un Serlimar cu mester bin na rudiya pidi placa pa cera aña, tur aña. Anto sin haya e cuenta anual anterior pa mira!
Ademas e asunto aki tin otro banda cu ta mas intrigante ainda. Si no por spera cu ‘por arte de magia’ cos ta drecha ora un entidad pasa pa ta independiente, esey ta laga un pregunta clave sin contesta: pakico no por drecha administracion mientras e departamento ta keda directamente bao di gobierno? Acaso nos ta asina custumbra caba cu nada no por drecha siendo entidad gubernamental, cu ta surgi e idea cu ‘mester independiza pa mehora’? Lo no ta mas logico pa yega na e conclusion cu e tipo di maneho menos cu mediocre aki no por tuma lugar na ningun entidad, sea gubernamental o semi-guberamental, no na aña 2022 ainda. Y di e manera aki e asunto aki no ta solamente responsabilidad di e ministro encarga cu enseñanza. Lo ta bon si nos ministro encarga cu asunto general por duna claridad encuanto e calidad general di administracion di recurso humano, mientras ta importante tambe yega na claridad encuanto e maneho financiero na e departamentonan. Nos sa cu tin trabao den ehecucion pa mehora maneho gubernamental financiero, loke por encera tambe un mehoracion di e procesonan den e departamentonan mes.
En todo caso, e conclusion no por ta otro sino cu nos mester mehora gobernacion, unda cu ta. Independiza un servicio gubernamental mester ta a base di argumento cu ta make sense pa e entidad specifico ey; mal administracion no ta esey. Di otro banda, crea entidad ‘independiente’ den nos sistema mas tanto ta resulta un farsa, pasobra influencia politico t’ey semper, ademas brindando oportunidad pa ubica persona ‘di confianza’ den puesto lucrativo. Nos no ta mira cambio.


text:
Diamars ultimo Jahë Bikker hunto cu su 2 preparador nan Tyrone Farro y Junior Hassell a biaha pa e bunita cuidad di Bogota, Colombia.
Jahë a bay pa participa den e certamen cu ta creciendo y ta birando uno sumamente grandi rond mundo cu ta e Universal Queen International dirigi door di Allesandro Pineda.
Jahë semper a gusta e mundo di beyesa pero no por a competi nunka paso no tabata tin categoria plus size.
Pero awendia mundo a bira moderno y pa kibra e stereotype di Miss a bin cu e categoria Plus Size.
Diahuebs tabata tin e prome evento cu tabata un Fashion Show. Aki Jahë mester a presenta un trahe di extravagancia, un trahe di profeshon, badpak y elegancia.
Ariba e prome anochi aki caba Jahë a logra bai cu tur e titulo nan den su categoria.
Miho trahe di extravagancia, miho trahe di profeshon, Miss Elegancia y Miss Actitud.
Ariba e segundo dia nan a bai un paseo na parque Jaime Duque cual ta un parke sumamente grandi cu hopi atraccion.
E anochi final cu tabata diasabra nochi 11 Juni Jahë a logra e titulo maximo di Plus Universal Queen International 2022.
Diadomingo atardi den careda di 4’or Jahë la yega cu e corona y sigur a haci un bon papel y pone Aruba su nomber na halto internacionalmente.
Nos parti di Arubanative.com no kier a manda un pabien grandi na Jahë Bikker cu su logro grandi y cu e sea un inspiracion pa otro.


text:
“Palabracionnan concreto a wordo haci pa yuda nos den e pasonan nos dilanti”
Durante e conferencia di Prensa despues di un dia largo di reunionnan di Tripartiet dialuna, Premier Evelyn Wever-Croesa expresa su gratitude na su coleganan Premier di Corsou, señor Gilmar ‘Pik’ Pisas y Premier di Sint Maarten, señoraSilveria Jacobs. Un gradicimento tambe na Ministernan di Finansas di Corsou y Sint Maarten cu tambe tabata presente y pa parti di Aruba, Prome Minister y Minister Dangui Oduber, cu ta e dos ministernan cu ta remplasa e Minister di Finansas, a atende cu e puntonan.
Prome Minister a duna di conoce cu den e reunionnan a tratapuntonan di similaridad pero tambe puntonan di diferencia. Aruba a wordo afecta severamente door di Covid y aworakitur energia y atencion ta riba e direccion pa recuperacion. “No solamente nos kier “bounce back” sino nos kier “bounce forward” y den esaki berdad cosnan ta bayendo miho naAruba”, Prome Minister a enfatisa.
Aruba ta mira un recuperacion di nos turismo den e ultimo temponan. Si tur cos bay bon, pa fin di aña lo tin un recuperacion di entre 70-73% y un crecemento economico e aña aki di 13.6%, Prome Minister a remarca.
“Ainda nos no a yega unda nos mester yega, na unda nos por carga tur nos gastonan cu e entrada cu nos ta haya”.
E tema aki a wordo delibera intensamente banda di otrotemanan entre otro di cooperacion, sosten di likides, e palabracionnan cu Hulanda, COHO, ley di RAFT y diferenteaspecto cu nos tin den comun. “Pero mas importante ta pa mira con nos por traha hunto pa por yuda y trece mas progresoy bienstar pa tur tres pueblo”.
Prome Minister a indica cu e reunionnan di Tripartiet tawatasumamente balioso caminda no solamente por a estrechalasonan di amistad y hermandad un biaha mas pero mas bien tambe traha hunto y haci palabracionnan con por traha huntopa sigui padilanti.
Tambe Prome Minister durante e conferencia di prensa a gradici conseheronan cu a prepara e agenda y e puntonan cu a wordo trata den e reunionnan.
“Mi ta hopi satisfecho con e reunionnan di Tripartiet a bay. Nos a haya hopi conocemento di e maneho di tur tres pais. Nos ta mira bek riba un dia hopi intenso di reunionnan hopifructifero, palabracionnan concreto cu ta yuda nos den e pasonan nos dilanti y cu energia renoba pa por enfrenta e periodo nos dilanti”, Prome Minister Evelyn Wever-Croes a termina bisando.


text:
Reino: Schiphol ta bay subi su tarifa pa aerolinea nan cu un total di 37%. Pa aña 2022 cu 9%, 2023 cu 12% y 2024 cu un otro 12%. Motibo pa esaki ta pa tapa e buraco cu corona crisis a trece pa schiphol y alaves ganashi pa asina por traha mas proyecto di edificio.
KLM hunto cu 6 otro aerolinea nan ta bay corte pa asina por evita e prijs nan subi. Nan ta sinti cu no solamente mester tapa nan mesun Perdida di corona crisis pero tambe esun di Schiphol.
E mundialmente organisacion di Luchtvaart Iata hunto cu KLM y otro aerolineanan. Iata a prohibi Spaña pa hisa tarifa nan pa tocante corona crisis.
Iata tin pensa tambe pa bay contra Schiphol den corte pa e caso aki.
Hunto cu Schiphol e aeropuerto di Eindhoven, Rotterdam y Lelystad tambe lo tin ganashi.
KLM hunto cu tur otro aerolinea nan cu ta haci uzo di Schiphol lo mester bay paga algun miyon euro extra. Esaki no ta facil pa e aerolinea nan paso nan tambe tin e buraco di corona crisis. Na final e persona nan cu ta haci uzo di aerolinea nan aki tin cu bay paga mas placa pa por logra biaha.


text:
Kampionato Mundial di Beisbòl U21 na Chinese Taipei (Taiwan)
- Djasabra, November 08, 2014
Hulanda a pèrdè di Australia ku skor di 10-1
- Djadumingu, November 09, 2014
Hapon a derota Hulanda ku skor di 7-2
- Djaluna, November 10, 2014
Nicaragua a gana Hulanda ku skor di 6-4
Dudley Leonora a bai di 5-2 ku 1 kareda anotá i otro empuha
Cezan Rafaela a bai di 4-2
Breve:
- Pablo Sandoval lo kòmbersá ku kuater ekipo di Liga Grandi e siman aki. E tersera base tin un sita ku San Francisco Giants, Toronto Blue Jays, Chicago White Sox i Boston Red Sox. For di siman pasa, Sandoval a rechasá e oferta di un aña pa 15,3 mion dòler di San Francisco Giants. Segun informashonnan, Sandoval ta interesá den un kontrakt di 6 aña pa MAS di 100 mion dòler.
- Segun informashonnan, e ekipo di Los Angeles Dodgers ta purbando na sali for di tres di su outfieldernan. Esakinan ta Matt Kemp, Carl Crawford i Andre Either. Aparentemente e ekipo ke purba kòrta un tiki den su payroll, ku ultimo añanan tabata esun mas altu den Liga Grandi.


text:
Bo por traha sita pa un sédula solamente si bo ta inskribí na Boneiru
Sédula
Un sédula ta un dokumento di legitimashon, dokumento strañero i un karnèt di kuido. Tur hende ariba di 12 aña ta segun Wet identificatieplicht BES obligatorio pa por demostrá un dokumento di legitimashon. Ta otorgá un sédula na personanan ku ta inskribí den Atministrashon Básiko di Informashon Personal (Basisadministratie persoonsgegevens – PIVA) di Boneiru.
Petishon pa sédula semper ta personal. Por traha un sita pa petishon di sédula 'online' òf dor di yama via +5997155315. Na momentu di hasi petishon pa un sédula bo tin ku tene kuenta ku un tempu di espera di minimalmente un siman.
Importante
Kiko mester trese?
- Pèrmit di estadia orginal (si mester);
- Sédula bieu.
Gastu
E gastunan pa un petishon di sédula den 2021:


text:
Kralendijk- E aerolínea hulandes, KLM, lo no obligá su empleadonan pa bakuná. Esaki e kompania a komuniká resientemente ámbos den e kompania mes, komo pafó di e kompania.
E forma di aktua di KLM a risibí aplouso ámbos na Hulanda komo na otro pais, kaminda ku hopi a mustra riba e echo ku KLM, komo un di e kompanianan mas grandi di aviashon na mundu, lo no implementá un obligashon (ainda) pa tur empleado bakuná. Segun KLM, bakuná òf no ta keda un desishon hopi personal.
Reto
E desishon di KLM pa no obligá empleado pa bakuná sinembargo si ta trese sierto reto kun’é. Mas i mas pais ta eksigí ku tur empleado na bordo di un avion ta bakuná. Un ehèmpel di esaki ta nos pais besino Trinidad & Tobago, ku pa kasualidat ta un destinashon nobo pa KLM.
KLM a hasi un apelashon riba su empleadonan no-bakuná pa registrá na mes serka nan doño di trabou, pa tuma esaki na konsiderashon ora di traha skedjùl di empleado, manera personal di kabina i pilot.


text:
Willemstad – ‘Yuda muchanan muhé ku konosementu básiko di higiena, usa bo man simbólikamente komo un hèrmènt poderoso i ta e promé hende muhé ku ta haña mas voto den historia’: esakinan tabata algun di e informashonnan kompartí dor di e tremendo oradónan prinsipal kendenan a habri e virtual di 18 konferensia anual di liderazgo femenino na Kòrsou ku a hiba e titulo: ‘Lidernan femenino liderando ku ehèmpel’, djasabra i djadumingu último.
Oradónan prinsipal Sharon Katushabe na Uganda, Dr. Birgitte Tan na California, i Nina den Heyer na Bonaire a kapta atenshon di partisipantenan, kada unu ku presentashonnan fuerte.
E konferensia a start djasabra ku palabranan di habridó di konferensia Victoria Wild, sigui pa animadó di dia Jojo- J’Anmetra Waddell, invokashon di Rev. Louise de Bode i e tres oradónan prinsipal.
Despues tabatin splikashon i demostrashon tokante kon ‘shape’ bo figura dor di Sudri-Anne Elizabeth i un presentashon di Feng Shui Master Reyna Joe ku tep di kon usa Feng Shui pa avansá den un karera.
Riba e di dos dia tabatin un presentashon profundo di Dr. Lex Smith Washington di Universidat di Oklahoma ku a trata kon hende muhé eduká den posishonnan haltu por defendé i protehá nan mes kontra di hostigamentu seksual den nan karera i asina ei protehá tur esfuerso ku nan a hasi pa studia i hasi un karera.
Tabatin hopi reakshon riba e parti aki di e konferensia i a bini hopi pregunta di partisipantenan.
E aña aki tabata pa di dos biaha ku e konferensia aki mester a bai virtual debí na e reto mundial di Covid.
Esaki a hasi posibel ku hende di rònt mundu por a partisipá ya ku Zoom perfektamente a kuri ku tur frontera.
Inisiadó i organisadó di e konferensianan anual di liderazgo femenino for di 2004, Reyna Joe a ekspresá su gratitut pa tur ku a hasi posibel ku e eksperensia anual empoderante aki por kontinuá pasobra e ta benefisiá sigur sigur kada partisipante. Un danki espesial ta bai atrobe na Jason Rafaël kende pa di 18 biaha a yuda realisá e konferensia.
Ta pone mas informashon di e konferensia riba e página di Facebook: About Female Leadership.
E di 19 Konferensia anual di liderazgo femenino ta tuma lugá na mei 2022. Pa mas informashon por komuniká via di aboutfemaleleadership@gmail.com
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Diahueps 12 di april 2018 a tuma lugar den Stadion Frans Figaroa na noord e wega entre Brazil Jrs equipo cu ta comandando Division 1 Grupo B contra di Sporting cu ta na di 3er lugar riba e standing. Den e prome 45′ nan di wega mester bisa e equipo di Brazil Jrs hungando un futbol riba velocidad hopi halto a sa di domina e wega creando algun bon oportunidad pa habri e marcador. Na di 6′ di wega caminda Brazil Jrs ta haja un tiro di skina y cu un cabesaso di Randolph Werleman #21 ta score pa bai ariba 1-0. Riba un atake di Brazil Jrs Franklin Ortiz #10 na di 14′ di wega ta manda un fusil caminda e bala ta dal bow di e lata horizontal pa bai pega den net, pero linesman tabata tin e bandera na laira caminda cu refree ta pita offside. Na di 27′ di wega Owen van der wijne #9 y Capitan di e equipo di Brazil Jrs ta score pa bai ariba 2-0. Brazil Jrs ta sigui pone preshon riba e arco di Sporting y ta e hoben Brian Dorothal #17 ta amplia e score na 3-0 na di 40′ di wega. Den e prome 45′ nan di wega Brazil Jrs a sa di domina e wega creando hopi oportunidad y ta score no menos cu 3 gol , e equipo di Sporting a crea algun oportunidad pero no peligroso y no por a habri e marcador pa nan equipo.
Den e segundo parti di wega Brazil Jrs a haci algun cambio caminda cu nan ta sigui hunga un futbol rapido creando bon oportunidad y tabata na di 67′ di wega Etienne De Windt #16 ta score pa Brazil Jrs bai ariba 4-0. Brazil Jrs ta sigui preshona y e Capitan Owen van der Wijne #9 ta score su di dos gol di e anochi na di 83′ di wega pa bai ariba 5-0. Sporting ta crea algun atake pero no por logra habri e marcador y ta cai venci cu e score 5-0. Mester bisa aserca un wega cu a wordo bon dirigi pa e trio arbitral caminda no a saca ningun kaarchi.


text:
Orario nobo pa duna servisio
Departamentu di Imigrashon (U.V.T.):
Departamentu di imigrashon ta situá den e edifisio di polis na Winston Churchillweg s/n.
E departamentu aki ta alkansabel tambe riba e numbernan di telefòn 7246692, 7246693 òf 7246694.
Orarionan di bishita:
Pa pèrdida di dokumento: tur djárason entre 8’or di mainta i 12’or di mèrdia.
Pa informashon òf entrega di artíkulonan na ilegalnan pendiente pa deportá: di djaluna pa djabièrnè entre 8’or di mainta pa 12’or di mèrdia.
Departamentu di Leinan Speshal (Unit Bijzondere Wetten – UBW):
Departamentu di Leinan Speshal di Polis ta situá den e edifisio di polis na Winston Churchillweg s/n.
E personal di e departamentu aki ta alkansabel na:
- 724-6104 pa aktividatnan públiko
- 724-6103 / 724-6111 pa pèrmit di arma di kandela
- 724-6106 pa tur lokual tin di aber ku ‘horeca’
- 724-6102 pa artistanan internashonal (buitenlandse artiesten)
Por mail Departamentu di Leinan Speshal na ubw@polis.cw
Tur petishon pa e departamentu aki lo wòrdu atendé a base di sita ku e personal lo traha ku e kliente.
Departamentu di Tráfiko (Unit Verkeer):
Departamentu di Tráfiko ta situá den e edifisio di polis na Winston Churchillweg s/n.
Tareanan di e departamentu di Tráfiko ta enserá:
- Primeramente ta hasi investigashon di aksidente den tráfiko entre otro: ora un persona a fayesé òf tin herido grave a konsekuensia di e aksidente den tráfiko;
- Kore bou di influensia di un supstansia ku ta kita for di e abilidat di manehá un vehíkulo; pasa den lus kòrá; kore bai despues di un insidente; aksidente den tráfiko ku vehíkulo di Polis.
- Tuma denunsia di aksidente den tráfiko (aanrijding) kaminda e shofùr a kore bai despues di e insidente.
- Duna informashon na kliente tokante: un aksidente di tráfiko kaminda un mas partido no tabatin seguro na momento di e insidente; duna splikashon si no ta kla dikon tin kulpabilidat.
- Tuma petishon pa di pèrmit òf eksonerashon (vergunning of ontheffing) pa traha riba òf na kareteranan / kamindanan públiko (openbare weg).
- Tambe pa otro petishonnan tokante situashonnan di òf den tráfiko.
Por alkansá personal di e departamentu aki na e numbernan di telefòn:
- 7246120 pa kasonan ku ta rekerí un segundo opinion òf si ta trata di problema ku seguro
- 7246121/ 7246122/ 7246126 pa chèk státus di kaso di aksidente den tratamentu; pa hasi denunsia di ‘hit & run’, èts.
- 7246121 / 7246117 pa petishon di pèrmit òf eksonerashon (vergunning/ontheffing) pa traha riba òf na kareteranan / kamindanan públiko (openbare weg)
Tambe por hasi uso di e e-mail trafiko@polis.cw pa:
- Hasi denunsia (ku informashon kompletu di e insidente);
- Hasi notifikashon di un òf mas situashon(nan) peligroso riba òf na kareteranan / kamindanan públiko (openbare weg);
- Duna informashon tokante un situashon di ‘fever’ ku videonan, riba kua entre otro e peliger òf e opstakulisashon di otro partisipantenan den tráfiko ta kla visibel;
- Hasi otro pregunta- òf petishon(nan) tokante situashon(nan) di/den tráfiko.


text:
Un persona ku demensia ora ku e ta agresivo
Apesar di bo esfuerso lo bo no por evitá tur biaha kondukta agresivo serka un persona ku demensia. Si bo haña bo den un kaso asin’aki? Nos tin p’abo un par di manera kon bo por trata ku esaki:
- Tene bo distansia i no tene
- Evitá diskushon i no laga bo wòrdu tenta pa kai den esaki
- Keda trankil i sòru pa bo famia/konosí por mira bo bon i trata ku bosnan por wak den wowo di otro
- Si bo tin miedu, no lag’e ripara
- Dunele e chèns pa e kana bai un kaminda ku ta habri manera pafó
- Trata di kita su atenshon dor di ofresele algu di bebe o kome, muzik televishon o dor di papia tokante otro kos
- Si e situashon tin e tendensia di bai bira físiko, protehá bo mes i sali for di e kamber. Jama e dòkter di kas mesora. Huntu por disidí kiko ta bai hasi
Fuente: Alzheimer Nederland


text:
WILLEMSTAD- 30 di òktober 2020 – Un delegashon di Ajax ta na Kòrsou pa estrechá e lasonan di koperashon dentro di e akuerdo di partnership. E bishita tabata planiá pa komienso di e aña aki pero dor di e pandemia COVID-19, e bishita a tuma lugá awor. E delegashon tabatin entre otro kombersashon ku Minister enkargá ku Desaroyo Ekonómiko, Dr. Steven Martina.
Kòrsou for di prinsipio di e aña aki ta prominentemente visibel pa medio di un logo riba manga di e shùrt di Ajax. Ademas pa medio di e promoshonnan ku ta keda hasí rondó di e partidónan, tantu via televishon komo diferente otro medionan di Ajax ta alkansá miónes di fanátikonan di e klup na Hulanda i tambe rònt mundu.
Minister Martina a indiká: “Dor di e brote di e pandemia COVID-19 i e konsekuensia di esaki pa turismo, ta sumamente importante pa keda visibel i pa mustra mas tantu hende posibel ku Kòrsou ta un di e poko destinashonnan ku solo kaminda biaheronan ta bon biní teniendo na kuenta e kondishon stipulá. Pa e motibu aki nos ta sumamente kontentu di por a risibí e delegashon di Ajax pa asina nan por a sera konosí ku Kòrsou”
E delegashon di Ajax lo regresá Amsterdam na final di e siman aki.


text:
ORANJESTAD, Aruba
Durante oranan di atardi por a tuma nota di un caso unda casa a gara su pareha cu otro muhe na San Nicolas.
Na momento cu e dama a yega ela topa cu e auto di su casa para den e parkeer plaats casi dilanti Latin Passion Bar. Akinan e dama a baha for di su auto y a cuminsa flat e tairanan di su e auto di su casa. Despues di a flat e tairanan di su casa ela saca un tubo y cuminsa kibra e bentanan y hasi dano na e auto di su casa. Na momento cu su casa a tuma nota di tur e desordo pafo ela sali na careda pa bin para su casa pa no hasi mas destruccion na su auto. Na momento cu e homber a yega ela wanta su casa y nan a cuminsa pusha otro y bira violente. Emocionnan tawata halto y e homber a dicidi di coi e mesun tubo cu su casa a usa y a cuminsa kibra e auto di e amigo di e casa cu a trese a casa pa bin gara su homber. A cuminsa un alteraccion entre e homber y e amigo di e casa unda cu na final unidadnan di polis mester a bin y a aresta e homber cu a ser gara ta tira un palo na San Nicolas. E casa mes a huy for di sitio y polis ta den busque di dje. Na final no sa si e pareha lo keda cu otro of si e homber lo continua cu su actonan di imoralidad.


text:
Despues di e temporada di covid a para e festival di sopi pa dos aña y awe un biaha mas cu DIOS su boluntad ta posibel pa organisa e festival exitoso aki.
“Iglesia El Camino” ta invita abo y bo famia pa pasa cerca nan, dia 18 di Maart proximo na Iglesia na poschikito 19. Bo por pasa cumpra bo sopi di bo gusto. Tin un variedad di sopi cu por escoge , manera sopi Berdura, Cabrito, Carni ,Galiña ,Mondongo, Bonchi Cora ,Erwten ,Crema di Pampuna ,Yambo,Seafood y Sopi Oester. Bin y pasa un dia ameno y disfruta di e sopi di bo gusto riba 18 di Maart pa solamente 15 florin.
Iglesia El Camino ta organisa su grandioso sopi festival
Despues di e temporada di covid a para e festival di sopi pa dos aña y awe un biaha mas cu DIOS su boluntad ta posibel pa organisa e festival exitoso aki.


text:
A amplia e banko di dato di salú online di VIC ku dato riba nuebe tema mas. temanan akí ta kanser, kanser na pulmon, prevenshon, leshon, komportashon seksual riesgoso, kanser na tripa diki, kousa di morto, mortalidat infantil i depreshon.
A amplia e banko di dato di salú online di Volksgezondheid Instituut Curaçao (VIC) ku dato riba nuebe tema mas. E temanan akí ta enfermedat kardiobaskular, suisidio, ekspektativa di bida, trabou, kuido informal, grip, kánser na prostat i, por último, deporte i moveshon.


text:
ORANJESTAD, Aruba
Dellanire Maduro a asisti na un anochi di informacion pa tur dunador di cuido na Aruba tocante Coronavirus. E anochi aki a wordo organisa door di hospital y e parlamentario di POR ta elogia hospital pasobra di e forma aki tur hende ta haya e mesun splicacion riba ki conocemento tin riba e virus te cu awor aki.
E ta cita director general di Organisacion Mundial di Salud bisando cu mester traha riba echonan, riba e parti cientifico y no mester actua riba miedo. Durante e anochi aki por a mira cu tin instancianan na Aruba ta trahando basta duro pa duna informacion, pero mester logra pa tin un corelacion entre otro y ta importante pa e tipo di sesionnan asina sigui tuma luga.
A wordo informa cu diamars lo mester tuma lugar un reunion cu diferente instancia pa caba di wak e lasonan entre e protocolnan y uninan na otro. Ora esaki keda cla, Parlamento lo desea di ricibi esakinan.


text:
KÒRSOU – E bario ta karga e nòmber di un Seru di Fortuna, pero esei sigur e no ta. Aki ta reina desempleo, bo ta mira kasnan tur deteriorá i hopi ruína. Pa algun dia kaba, lider di bario Omar de Camps ta tur preokupá pa e siguridat di su kerido bisiñanan. Un tormenta tropikal ta biniendo, podisé e ta bira un orkan mes.
Bisa ken bo ke na Kòrsou ku ta na Ser’i Fortuna bo ta bayendo. Chèns ta grandi ku hende ta keda wak bo manera ta kèns mes b’a bira. Ta un bario infamoso, band’i airopuerto Hato aya, kaminda e hende nan preokupashon ta grandi. Hopi di nan ta sinti ku polítika a laga nan na kaya, nan no sa sigui notisia mashá, ta loke bo ta tende ora bo papia ku e habitantenan mes.
Ta djadumingu, pero pa Omar de Camps no e djadumingu dushi ku e sa pasa. Ku apenas tres o kuater dia prome ku tormenta tropikal o orkan Bonnie yega Kòrsou, ya kaba e ta konkluí ku gobernashon di e país ta ‘lat’ ku akshon. “Paso no tin un indikashon ku tur hende a haña e notisia ku ta bini un tormenta pa nan prepará. Hopi preokupante.”
Nan a strep e skol: ‘Tur kos di balor nan a bai ku ne’
Hopi kas den e bario aki ta deteriorá. Por ehèmpel: bentananan ku kasi no por sera mes. Tin bibienda deteriorá tambe ku ta di gobièrnu.
Mas e lider di bario konta kiko ta su preokupashon, aún mas tristu e situashon ta pinta. “Tin hende ku promé ku pandemia mes, ya kaba nan tabata den un situashon di pobresa.” Pa hendenan ku ta den un sitashon di pobresa, tempu, sèn i ayudo ta konta mes mes ora un tormenta o orkan por ta biniendo.
E ta mustra n’e sitio mei-mei di e bario, kaminda entretantu tin e skol ku ta tur bandoná. “Durante di pandemia ku hendenan no tabata tin trabou, a ‘sloop’ e skol pa kue kosnan ku ta di balor pa bende. Anto e or’ei a keda sobrá di skol. Esaki tabata Kolegio Dodo Palm, ku a bira un ruína.”
Ku muchanan tabata hunga akinan un tempu pasa, ta algu ku difisilmente bo por imaginá ora bo mira e skol. “A keda balkinan ku ta kologá, sobrá di dak, pida kosnan lòs. Tambe tin shushi. Hendenan a kuminsá dùmp mei-mei di bario den e skol.”
“Ku mal tempu pasa awor aki, manera un tormenta tropikal o orkan, e ta lanta tur e kosna’i. Nan ta bai kai riba dak o bora dak di hende. Kai riba outo di hende.”
“Ku tur konsekuensia ku tin. E por pasa bora bentana di hende. E ta di sumamente importansia pa gobièrnu hasi algu n’esei. E ta hopi preokupante. E situashon ta peligroso, peligroso.”
E bario ta situá riba un seru, ku ta kue hopi mas bientu
Ku e yegada di tormenta tropikal Bonnie, e presidente di sentro di bario di Ser’i Fortuna ta “sumamente preokupá” pa seguridat di su kerido residentenan. Sí, e bario aki ta diferente di sobrá di Kòrsou, e ta bisa. Anto e ta riba un seru, ku asina ta kue mas bientu.
Ku e bario ta deteriorá, ta sigui fomentá e duele ku hopi hende tin na Ser’i Fortuna: ku polítika di Kòrsou pa ańanan kaba a lubidá riba nan. Si bo papia ku hendenan aki, bo ta ripará ku nan a pèrde speransa ku polítikonan lo bin yuda nan.
Pa De Camps, ta importante p’e sali na defensa di su hendenan di Ser’i Fortuna. “Habitantenan mester por protehá nan mes. Mi ke pa nan fasilitá esei di un manera o otro. E bario aki tambe ta forma parti di Kòrsou”, e ta bisa. “Pero manera mi ta mira aki, te ahinda mi no ta mira un seriedat di parti gobièrnu.”
Alertá hende hopi mas adelantá
“Normalmente gobièrnu ta emití boletinnan, pero te ahinda [djamingu] mi no ra mira nada di esei. Ora ku tin algu asina serio, bo ta tende hendenan den bario papia di dje.” E siman a kuminsá, sin ku e mensahe a yega. Esei kemen: e mensahe a yega lat, sigun e lider di bario.
Kiko habitantenan di Ser’i Fortuna ta hasi anto ora ku nan sa ku nan kas no por wanta un tormenta fuerte o un orkan? Esei ta dependé si e notifikashon yega hopi mas promé, De Camps ta splika.
“Nos ta biba riba un seru, ku ta manera aparte for di otro partinan di Kòrsou. Unda bo por skonde, ta kos ku gobièrnu tin ku indiká. E kos ta ku nan mester por yega ei na tempu tambe. Si bo no duna notifikashon trempan na unda mi ta bai shèlter, anto e or’ei nos ta keda den un situashon peligroso.”
“Mi ta mirando tur hende ta biba nan bida normal, sin e preokupashon ku tin un situashon serio”, De Camps ta bisa. “Ta na su lugá ku gobièrnu por brinda posibilidat; repartí tablanan di palu, klabu i tur e kosna’i pa asina habitantenan klaba bentana o hasi lo máksimo pa nan por protehá nan mes.”


text:
ORANJESTAD, Aruba
Un biaha mas siman pasa, gobierno a manda su fraccionnan den Parlamento, bay lanta un ‘smoke screen’ pa asina prepara pueblo pa otro serie di medida cu ta na caminda.
Lider di fraccion di AVP den Parlamento, sr Marlon Sneek a mustra cu e reunion diahuebs siman pasa yama, ta simplemente otro intento di gobierno cu su muchanan manda den parlamento, pa trata di bisa pueblo cu mas medida ta na caminda y cu esaki ta culpa di e gobierno anterior.
Ta increibel con tres fraccion cu ta sostene gabinete Wever Croes, ta haci un peticion recientemente pa trata un rapport di Rekenkamer cu tin dos aña den lachi na parlamento pero cu awor kier usa pa kita atencion di pueblo riba medidanan pisa cu ta na caminda.
“Nos a haya un invitacion na careda pa un reunion pa trata un rapport cu tin dos aña drumi den Parlamento mientras cu tin otro reunionnan cu a wordo solicita cu tin caracter mucho mas urgente, pero cu no a wordo yama ainda.
Tur hende sa cu CITGO ta bay cera y trahadonan ta bay perde nan trabou y fraccion di AVP a pidi un reunion publico pa debati riba e situacion aki pero reunion no a wordo yama.
Tin problema serio den enseñansa y AVP a dirigi shete peticion pa un reunion publico pero pa gobierno esaki no ta importante y no ta wordo yama.
Fraccion di AVP ta pidi aclaracion riba e hecho di con presupuesto no a yega Parlamento ainda pero ta mustra cu esey no ta importante y no ta yama e minister bin duna cuenta.
Medidanan cu ta na caminda manera cu a sali publica den e rapport di CAFT tampoco ta importante pa gobierno y tampoco ta yama un reunion riba esakinan.
Pero si ta importante pa yama un reunion pa asina crea un panico bou di comunidad, crea e impresion cu AVP lo a laga debe atras cu pueblo tin cu paga y cu ta un desaster tabatin.
Sinembargo e rapport cu a worrdo trata siman pasa no ta nada mas c’un rapport pa bisa nos, cosnan cu no por cambia den un proceso cu pa añanan largo nos a usa den e pais aki.
Tur hende ta corda cu gobierno a sinta na november y a bin c’un presupuesto supletorio y a participa cu nan ta bay renoba bestuurskantoor.
Unda e projectdossier ey ta? Unda e rapport di impacto financiero di e proyecto ey ta? Simplemente e not a existi pa motibo cu e ta bin for di algemene middelen y loke tin eynan ta un rapport di DOW, un calculacion di DOW cuanto e proyecto aki ta bay costa y gobierno ta dicidi si e ta bay ehecuta esaki.
Proyectonan cu a wordo describi den e dossier siman ta fondonan cu ta sali for di FDA y pa haci un proyecto via di FDA, bo mester tin un dossier caminda bo ta presenta kico bo ta bay haci pa por haya e placa pa asina realisa e proyecto aki.
Ora kier papia di proyectonan manera Watty Vos Boulevard, manera hospital, manera Green Corridor, ta proyectonan financia internacionalmente, pa banconan internacional y si bo no tin un dossier, e proyectonan aki no ta wordo financia.
Caminda tin bagamunderia manera den Serlimar, cu bisiña ta haya proyecto sin cu tabattin ningun destaho, sin cu tabatin nada y eynan ta caminda mester bay cuminsa tira bista.
Manera nos a bisa den e reunion menciona di siman pasa, esaki ta un “smokescreen” pa haya unm excusa pa hustifica otro pakete grandi di medida cu ta na caminda y pueblo lo bolbe sufri un inhusticia grandi na man di gabinete Wever Croes,” lider di fraccion Marlon Sneek a declara.


text:
Kopa Mundial di Futbòl
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Kopa Mundial di Futbòl, tambe Kopa Mundial òf FIFA Kopa Mundial, (spaño: Copa Mundial de Fútbol òf Mundial; ingles: FIFA World Cup; hulandes: Wereldkampioenschap voetbal òf WK voetbal) ta un torneo internashonal ofisial di futbòl entre selekshonnan nashonal maskulino ku ta ligá na FIFA. E evento ta tuma lugá kada kuater aña desde 1930, ku eksepshon di e añanan 1942 i 1946, ora esaki no a sigui pa motibu di Guera Mundial II.
Banda di e pais(nan) anfitrion di e torneo, 31 selekshon nashonal ta kualifiká pa e torneo mediante bueltanan eliminatorio segun kontinente. Dia 10 di yanüari 2017 a keda disidí pa amplia e partisipashon pa 48 pais desde 2026. Te e torneo na 2002 e kampeon tabata kualifiká outomátikamente pa e siguiente torneo; pero desde 2002 e selekshon nashonal di e pais kampeon tambe mester partisipa den e bueltanan kualifikatorio pa por hunga den e buelta final. E kampeonato, inkluso e bueltanan eliminatorio, ta kai kompleto bou supervishon di e federashon mundial FIFA, mientras e organisashon ta den man di e federashonnan na nivel kontinental.
E aktual kampeon ta Fransia, ku a gana su di dos título na Rusia na 2018.


text:
Sivilisashon Azteka
Sivilisashon azteka tabata un grupo etniko ku tabata habita Mexiko Sentral, partikularmente e gruponan ku tabata papia e lenga di Nahuatl. Nan tabata dominá e region aki drurante e siglonan 14 pa 16 despues di cristu. Azteka ta e palabra Nahuatl ku kiermen "hendenan di Aztlan", un pais mitologiko pa e kultura aki. Pero despues a bin usa pa tur hendenan di e region mexikano. E sentro di kultura Azteka tabata e siudat kapital di Tenochtitlan (aworaki Suidat di Mexico, situá riba un isla den e lago di Texacoco, e hendenan di e siudat aki tabata referi na nan mes komo Mexico Tenochca of Colhua-Mexico.


text:
Stephany Passial ta konektá homerun di 3 kareda pa i Arnalda Margarita ta dominá The Fighting Team na solamente un kareda
Resultado di kampionato MCB CSB
Stephany Passial ta konektá homerun di 3 kareda pa i Arnalda Margarita ta dominá The Fighting Team na solamente un kareda pa Pichingolo gana The Fighting Team ku skore di 9 pa 1, i Pichingolo ta klasifiká pa otro Gran Final di sòftbòl AA. Ku ta kuminsá djamars 1 di novèmber kontra di Souax.
Pichingolo : 9 kareda 8 hit 1 eror
Picher ganadó Arnalda Margarita
Mihó bate : Stephany Passial 2-2 ku 1 homerun
The Fighting Team : 1 kareda 7 hit 1 eror
Picher pèrdèdó : Libis Hurtado Payares
Mihó bate : Chantal Nepomuceno 2-1
Sigiente wega :
Promoshon/degradashon ta sigui djaluna 20:00hrs
Rising Trotters vs Treasure
Edward Martis


text:
Jean-Julien Rojer eliminá den kampionato habrí na Oustralia.
Jean-Julien Rojer i su partner rumano Horia Tecau, a keda eliminá den di tres buèlta den dòbel den Habrí di Oustralia. Ku un skor di 6-7, 6-7, Marc Polmans i Andrew Whittington, hungando na kas, a gana di Rojer i Tecau pa sigui pa e siguiente buèlta. Tur dos sèt a bai pa e oustralianonan despues di un “tiebreak”. Nan a gana despues di un wega ku a dura un ora ku 45 minut. Rojer a keda ku un bon sintimentu despues di su delaster partido. Den e partido ei, e yu’i Kòrsou a derotá e ulandesnan Wesley Koolhof i Matwé Middelkoop.


text:
Di 12 pa 18 di yüni Alexandra van Huffelen, Sekretario di Estado diRelashonnan den Reino i Digitalisashon, i minister di Bibienda Sosial i Planifikashon di Teritorio, Hugo de Jonge, ta hasi un bishita na Saba, Sint Eustatius i Boneiru. Kada un di e mandatarionan tin su propio programa, pero
na algun kombersashon i bishita tur dos lo ta presente. Den e akuerdo di koalishon tin inkluí ku den e siguiente periodo di gobernashon strukturalmente lo pone mas sèn disponibel pa Hulanda
Karibense; 30 mion euro pa aña entrante 2023. Tambe ministerionan lo bai traha ku mas énfasis riba nan responsabilidat na Hulanda Karibense. Den e kuadro aki resientemente entre otro minister Carola Schouten di Maneho di Pobresa, minister Dennis Wiersma di Enseñansa a bishitá e islanan.
Durante su bishita Sekretario di Estado Van Huffelen prinsipalmente ta papia ku personanan ku ta traha pa mehorá bida na Hulanda Karibense. “Komo gabinete nos a enfatisá ku nos ke duna mas atenshon na Hulanda Karibense. Spesialmente den e tempunan difísil aki, ta èkstra importante pa tende di personanan kiko nan tin mas nesesidat di dje.” Pa minister Hugo de Jonge e bishita ta den kuadro di sera konosí ku vários persona ku lo pon’é na altura di e problemanan riba tereno di bibienda i planifikashon di teritorio. Banda di esei e ta hiba kombersashon tokante un pakete di medida pa realisá un mihó standart di biba na Boneiru, Saba i Sint Eustatius.
Saba
Na Saba entre otro tin kombersashon planiá ku Konseho Insular, tin atenshon pa atendé plèstik riba kaya i pa mantenshon di herensia kultural riba e isla.
Sint Eustatius
Tópikonan ku ta atendé na Sint Eustatius ta rekuperashon di demokrasia, konservashon di energia i mantenshon di e herensia kultural. Tambe e Sekretario di Estado i minister huntu ta organisá un ‘town-hall meeting’ riba djamars, 14 di yüni, kaminda tur hende por papia ku nan.
Boneiru
Durante e bishita na Boneiru entre otro lo papia tokante historia di sklabitut, kuido pa naturalesa, kontakto ku hóbennan i oportunidat pa empresario.
Aruba
E Sekretario di Estado ta sigui biaha pa Aruba. Aya lo tuma lugá un konsulta riba djaluna, 20 di yüni, ku e promé ministernan di Aruba, Kòrsou i Sint Maarten tokante entre otro e Organisashon di Trabou Temporal (Tijdelijke Werkorganisatie, TWO).


text:
Un variante nobo di covid-19 ta preocupa autoridad di salud, el a detecta na Merca y segun funcionarionan e variante P.1 di coronavirus a bin cune for di Brasil. E P.1 ta un di e 4 variante di Covid-19 y trahado di Centro pa Control y Prevencion di Malesa ta vigila di cerca.
Riba un comunicado di Departamento di Salud di Minnesota a bisa cu e variante a haya via e programa di vigilancia di variante di e departamento di salud. Tur siman, e programa ta recolecta 50 test di laborario clinico di Universidad di Minnesota.
E laboratorio Infinity Biologix y Oakdale y otro socio. Despues a realisa cu test special usando un proceso yama pa secuencia di genoma completo. E variante P.1 ta un patron di mutacion cu ta parce haci e virus transmiti mas facil.


text:
Pa hóben
Tratamentu ambulante
Ambulante: Esaki ta enserá ku un algun biaha pa siman bo ta bai FMA pa tratamentu i despues bo ta bai kas bèk. Pues bo ta keda den bo mes ambiente i bo por bai skol normal.
- BTU 12 – 17 aña di edat
- BTU plus 17 – 21 aña di edat
Meta di e programa ta pa yuda e partisipante tuma mihó desishon. Esaki basá riba e informashon ku e partisipantenan ta risibí durante di e programa, ku ta yuda nan yega na mihó komprondementu di nan komportashon, ku e resultado ku e partisipante lo tin mas resistensia kontra adikshon. Lo presentá e informashon na un manera dinámiko, i e partisipante lo por rekonosé su mes i ekspresá liber durante di e seshonnan. Komo ku e manera di interkambio di informashon ta interaktivo e partisipante lo ta kapas na sigui desaroyá su abilidatnan sosial.
Meta:
- Haña informashon tokante droga i adikshon.
- Konosé bo mes mihó i deskubrí dikon bo ta úniko.
- Siña tuma desishon huisioso.
- Haña mas dominio riba bo emoshonnan.
- Prevení rekaida.
- Fiha meta.
Pa medio di e tratamentu bo ta siña entre otro:
- Rekonosé situashon ku ta stimulá bo pa bai usa.
- Atendé ku bo emoshonnan.
- Fortifiká bo abilidatnan sosial.
- Prevení rekaida.
- Krea un estilo di bida nobo liber di droga.
Loke ta spera di bo:
- Motivashon pa traha riba bo adikshon.
- Miembro di famia ku ta dispuesto pa sostené e proseso di tratamentu.
- Dispuesto pa laga hasi tèst di orina ku bo.
- Durante di e tratamentu sigui bai skol òf traha normal.
Durashon di e tratamentu:
Ta definí durashon di e tratamentu despues di evaluashon di e kaso. Durashon di e tratamentu lo ta mas kòrtiku pa un hóben ku ta eksperimentá kompará ku un hóben ku ta hasi uso frekuente.
E promé parti di e tratamentu ta dura 4 pa 11 siman. E parti akí ta konsistí di seshon semanal den grupo i kada kinsena (dos siman) seshon individual. Despues ta sigui seshon di kuido posterior 1 bia pa luna. E periodo di kuido posterior ta dura 3 pa 6 luna.
E mayornan ta haña sosten durante di e tratamentu. Esaki por sosodé telefónikamente, den un seshon di grupo òf durante e seshonnan individual.
E tratamentu ta konsistí di kòmbersashon i ehersisio pa prepará bo pa un estilo di bida nobo, liber di adikshon. E tratamentu ta sosodé individual òf den grupo huntu ku otro hóben ku ta den e mes situashon ku bo. Asina boso por sostené otro durante di e proseso di tratamentu.
Mini VIP + VIP
- Mini VIP 7-10 aña di edat
- VIP 10 -12 aña di edat


text:
Publiká riba 04 Sèptèmber 2018
Gobièrnu di Kòrsou resientemente, den kuadro di promové nos kultura riku i diverso, a dekretá aña 2019 komo e aña di e piano di silinder: Ka’i Òrgel.
Kultura ta un di e pilánan esensial pa konstruí nos nashon (‘nation building’). Ta di importansia pa nos fortifiká nos propio identidat i balornan propio, poniendo énfasis riba nos historia i kultura. Ora nos konosé nos historia i kultura, nos ta deskubrí nos potensia komo un nashon i por skohe konsientemente pa e lokual ku ta hasi nos fuerte. Di e forma aki huntu nos ta realisá e nashon ku nos ta deseá.
Aktualmente nos maneho kultural, ta pone énfasis riba Union den Diversidat. Nos historia riku ta duna un refleho bibu di e mosaiko kolorido i diverso di gran balor ku nos tin. Kòrsou su komunidat ta konsistí di diferente nashon, rasa, kultura ku ta meskla ku otro. Gobièrnu ta pone énfasis riba e tradishonnan ku ta mara nos huntu, pa konsolidá i fortifiká nos lasonan ku otro.
Den kuadro di ‘nation building’ gobièrnu aktualmente ta pone e aksènt riba e siguiente prioridatnan:
A. konsientisashon di nos komunidat di nos historia riku den e konteksto korekto;
B. promoshon di ekspreshon kultural;
C. promové mas arte i kultura den nos skolnan.
Gobièrnu ta sigui krea mas atenshon pa nos historia lokal i mas konsiensia históriko i kultural di e komunidat kurasoleño pa ku e siguiente generashonnan. Gobièrnu ta sigui mustra riba e importansia di i ta traha riba dokumentashon di nos historia kultural pa esaki keda bibu. Den e kuadro aki e enfoke pa e siguiente aña ta riba músika i historia di músika di Kòrsou, kaminda ta pone aksènt riba e piano di silinder “Ka’i Òrgel”/ Silinder piano/ Barrel Piano/ kaha di músika.
****************************************************************


text:
VWI a informa tocante e decision cu a tuma di entrega un peticion na Ministerio Publico pa revisa e manera cu Utilities N.V ta haci su proceduranan. VWI tabatin hopi dialogo prome cu a tuma e pasonan aki, incluso, a informa cu a manda un carta cu a ser firma pa diferente gremio, sindicato y te hasta mediador. Esaki ta e ultimo paso den e careda, mirando cu segun VWI nan no tin otro alternativa mas.
Michael Lin, secretario di VWI a cuminsa informando cu VWI lo haci uso di su derecho pa pidi Ministerio Publico (OM) haci un investigacion dentro di e manera con Utilities N.V ta haci su proceduranan segun ley. El a comenta cu nan âno a yega aki di un dia pa otro. Nos tin hopi tempo caba ta vociferando nos mes pa locual ta pasando cu WEB, en particularmente loke Utilities Aruba ta haciendo den ultimo tempo, refiriendo na e EOI pa cu energia di biento.â
Segun Lin, VWI a papia cu varios stakeholders den comunidad, gremionan y sindicatonan y personanan cu ta representa ley, lagando nan cu e opcion di resorta na Ministerio Publico pa haci e peticion aki. VWI a expresa tambe cu ta lamentabel cu na e nivel halto di e maneho di companianan estatal, e tipo di movecionnan aki ta tumando luga mientras cu ta altanto cu e movecionnan of accionnan aki no ta di cuadra cu e statuutnan di e companianan, pues WEB Aruba y Utilities Aruba, âe ta contra ley y mas ainda e ta contra e codigo di corporate governance di e companianan,â Lin a agrega.
Tambe nan a reitera cu nan no ta den contra di ningun iniciativa cu ta promove e uso di energia alternativo of duradero, esaki incluso ta forma parti di VWI su âroadmapâ cu ta ser aproba y comunica na nan bestuur, pues Raad Commisaris, Utilities y te hasta Gobierno. âE no mester ta sorpresa pa ningun hende kico WEB Aruba ta haciendo.â
Gobierno actualmente tin un iniciativa pa aplica corporate governance, nan ta bezig cu e ley aki y e codigo pa esaki tambe. VWI ta contento cu esaki ta tumando luga, y ta haci un yamado na gobierno pa âtira un bista riba locual ta pasando na Utilitis Aruba.â
Sr. Lin tambe a comenta cu WEB Aruba y Utilitis Aruba ambos tin statuut unda cu ta describi exactamente e rol y responsabilidad di cada un partido. Loke Utilities Aruba ta haciendo cu EOI pa mas energia di biento ta den âcontra di ley y e statuutnan aki y esaki ta loke nos ta cuestionando. Ta cuestion di responsabilidadnan di cada partido den henter e cadena aki.â
A trece dilanti tambe cu tin varios reportahe cu expertonan manera WEB y expertonan a traha pero ta aparenta cu no ta tuma esaki na cuenta, y na luga di esaki ta busca expertonan di fuera. Pa cu esaki Lin a comenta cu ânos kier pa tur hende compronde cu nos no ta den contra di ningun energia, pero si nos kier pa cana e caminda corecto y segun e statuut, corporate governance y e ley cu tin aki na Aruba.â El a agrega cu den e proyectonan cu nan ta haci, ta busca eficiencia y e interes di pueblo ta mas cu cla na nan, aunke cu kisas politiconan por pensa di manera diferente.
Tambe presente tabata Sr. Delo Gomez, ken ta e representante legal cu ken VWI ta trahando. El a provee un splicacion di e peticion cu VWI a trece na Ministerio Publico, informando cu desde dia 1 di september di aña 2021, nos concoe un codigo civil nobo. Den esaki, den e di dos buki, tin un capitulo tocante entidadnan legal, pues fundacionnan, asociacionnan of N.V. E ta un ley cu a ser modernisa, y a trece dilanti hermentnan cu antes no tabatin. âUn di e hermentnan aki ta cu si bo ta accionista minoritario di un compania of ta miembro di un asociacion y bo ta haya cu cos no ta canando di un forma corecto den e entidad legal aki, bo por bay hof y pidi pa apunta un experto cu lo investiga si en berdad tur cos ta cana manera cu e mester cana.â Den e caso aki, VWI como sindicato no ta forma parti di WEB ni tampoco ta accionista, pues pa VWI e 3 posibilidadnan aki no ta aplica.â
Loke si VWI por haci segun ley ta cu si bo ta un interesado, cual como sindicato di WEB VWI tin un rol den esaki, ta haci un peticion na Ministerio Publico. VWI a entrega e peticion conhuntamente cu un carta cu splicacion ademas di prueba pa sostene esaki. Ministerio Publico lo repasa esaki, y si ânan ta haya necesario, eora como partido neutral y den nan rol imparcial, na nan turno lo pidi hof pa apunta un of mas experto cu lo mira con cos ta cana den e compania. E compania cu e peticion ta dirigi na dje ta Utilities Aruba N.V pa motibo cu nan ta accionista na WEB, cu ta apunta e commisarisnan y tin den cierto forma tur cos di bisa na WEB,â Gomez a splica.
Den e caso aki, segun VWI e balans den Utilities N.V no ta presente, y pa motibo aki a cana e caminda pa yega na Ministerio Publico, pa asina nan por cana e caminda y yega na hof. Na nos islanan ruman manera Corsou, e buki number 2 unda cu esaki ta posibel ya caba tin varios aña den existencia, y incluso a mira ehempelnan concreto unda cu peticionnan similar a ser honra, treciendo investigacionnan di unda a Sali na luz irregularidadnan.
âE ta un instrumento cu ta traha, nos tin confiansa cu esaki lo traha aki tambe, y na fin di dia si tin algo iregular tumando luga, esun cu ta beneficia lo ta comunidad henter,â Sr. Gomez a declara.


text:
Promé Minister di Aruba, Evelyn Wever Croes, ta anunsiá ku e situashon
aktual na Aruba aun ta krítiko pero bou di kontròl
ORANJESTAD- Durante rueda di prensa, Gobièrnu demisionario di Aruba a anunsiá ku entrante 2 di sèptèmber lo suavisá algun medida mirando ku e kantidat di infekshon ku Covid-19 ta bahando.
Manera ya ta konosí dia 21 di ougùstùs 2021, Aruba a eskalá algun medida pa evitá ku Horacio Oduber Hospital (HOH) lo bai den krísis mas severo. For di e momentu ei promé Minister di Aruba, Evelyn Wever-Croes, a duna di konosé ku e medidanan lo keda na vigor te ku promé di sèptèmber 2021.
Aktualmente e situashon na Aruba pa loke ta trata Covid-19 aun ta krítiko, pero bou di kontròl, esaki Promé Minister i Dr. Casseres di HOH a anunsiá. Pa e motibu aki tim di krísis huntu ku Gobièrnu konhuntamente a yega na e desishon pa suavisá algun medida entrante 2 di sèptèmber 2021.
Hefe di Dienst Besmettelijke Ziektes (BDZ), Sharina Koolman, ta informá ku maske a skohe pa suavisá algun medida no ta nifiká ku e situashon lokal na Aruba ta manera outoridatnan ta deseá. Ademas, Koolman ta anunsiá ku e “positivity rate” na Aruba ainda ta haltu, prinsipalmente pasobra no ta tèst sufisiente.
Análisis konduktá pa loke ta trata kantidat di persona bakuná na Aruba ta mustra ku 28.5% di hóbennan entre 12 pa 17 aña ta kompletamente bakuná, 65.9% di personanan entre 18 pa 59 aña ta kompletamente bakuná i 76.4% di esnan 60+ ta kompletamente bakuná.
E porsentahe di bakunashon na Aruba ta relativamente bon, pero outoridatnan ta keda motivá esnan no bakuná pa hasi esaki. Datos pa loke ta hospitalisashon na Aruba ta mustra ku mayoria di esnan interná of ku a fayesé pa motibu di Covid-19 ta personanan no bakuná.
Segun Dr. Casseres di HOH, e kantidat di atmishon pa loke ta kuido regular di pashèntnan ku Covid-19 a kuminsá baha. Sinembargo, esaki aun no ta e kaso pa hospitalisashon ku kuido intensivo. Tambe Dr. Casseres ta informá ku maske a logra krea kapasidat pa 20 kama di kuido intensivo ku e personal adishonal ku Aruba a risibí for di Hulanda i Instituto Médiko San Nicolas (IMSAN), ainda tur dia tin pashènt ta keda transportá pa Colombia pa risibí kuido intensivo. Te ku ayera tabatin 19 persona interná den kuido intensivo na Aruba i un total di 21 persona a keda trasportá pa Colombia te ku awor.


text:
Ainda tin cuponan pa inscribi muchanan
ORANJESTAD, Aruba – E aña aki un biaha mas YMCA Aruba lo ta organisando nan summer camp, cual nan ta organisa anualmente. Directora di YMCA, Rachel Croes, a splica cu e summer camp ta pa un periodo di 1 siman, pero YMCA lo ta ofreciendo 4 siman di e camp. E summer camp ta inicia dia 10 di Juli, e di dos siman ta inicia dia 17 di Juli, e di tres siman lo inicia dia 24 di Juli y e ultimo siman lo ta dia 31 di Juli y ta termina dia 4 di Augustus.
YMCA Aruba lo ta aceptando muchanan pa siman ya cu e camp lo ta pa 1 siman y e mayornan por scoge pa inscribi e muchanan pa 1 siman, 2 siman, 3 siman of 4 siman. “Durante e camp akinan nos lo bay tin diferente actividad”, Rachel Croes a expresa. Cada siman tin un schedule diferente i ta parti den tema . E actividadnan lo ta basa riba e tema. E biaha aki YMCA Aruba a scoge e tema di paisnan, unda cu e muchanan lo tayer di baile di cultura di cierto pais, lesnan di cushinamento di cierto pais, etc. E actividadnan lo ta educativo, dibertido, deportivo.
Lo tene actividadnan den YMCA, pero tambe lo tene actividadnan pafo di YMCA. “Durante e summer camp, nos ta trata pa tin e muchanan mas bezig posibel y duna nan e oportunidad pa cera conoci cu diferente deporte, diferente otro organisacion, diferente otro luga”, Rachel Croes a enfatisa. YMCA Aruba ta traha hunto cu otro luga cu ta duna nan un man pa asina nan por bay cu un grupo grandi di mucha. YMCA ta acepta un cantidad di maximo 100 mucha pe “Kids Camp” y pe “Youth Camp” nan tin un luga pa 20 hoben. E summer camp pa mucha lo ta di 4 te cu 11 aña, mientras pe youth camp e edad lo ta di 12 te cu 15 aña.
Pa participa den e summer camp tin diferente prijs. Muchanan cu ta den e programa di Y’s CARE lo paga 75 florin pa siman, e muchanan cu ta paga miembresia pa luna y ta haci uzo di e facilidad y descuento cu YMCA tin ta paga 100 florin pa siman, mientras esnan cu no ta miembro ta paga 125 florin pa siman. Esnan cu no ta miembro tin e oportunidad pa bira miembro y por haya descuento riba e camp pe simannan cu ta bin y pe October camp y otro actividadnan cu tin durante e aña.
Durante e camp e prijs ta encera transporte y tur diferente sorto di actividad. Personanan cu ta duna les di baile lo t’ey, nan lo siña toca diferente instrumento y tur esaki ta keda cubri di cual mayornan no mester paga nada acerca. Tambe e muchanan y hobennan lo ricibi cuminda cayente cual lo ta cushina tur dia pe coki cu YMCA tin. Adicional e muchanan lo haya snack y cos di bebe durante henter dia. E orario di e camp lo ta di 8:00 AM te cu 4:00 PM, pero mayornan por baha e muchanan prome cu 8:00 AM y YMCA lo tin un tempo di espera pa mayornan por busca e muchanan despues di e camp.
Pa inscripcion por pasa na YMCA Dakota situa na Calabasstraat 1 of na YMCA San Nicolas situa na Pastoor Hendrikstraat 55. Pa pregunta por tuma contacto cu e personal di YMCA na 5823072 (Dakota) of 5845303 (San Nicolas).
Young Men’s Christian Association (YMCA) ta funda dia 6 di juni 1844 dor di George Williams na London, Inglatera. Su oficina principal ta na Geneve, na Suisa. Mas di 57 miyon hende ta beneficia di e asociacion estableci den 125 pais rond mundo. E lema principal di e organisacion internacional ta empodera hendenan hoben.
Bob Steele a funda YMCA Aruba 61 aña pasa door di e necesidad pa bin cu un luga pa hobennan pa evita cu nan lo ta riba caya. YMCA tin como meta pa crea personanan util y habil den nos comunidad pa medio di brinda guia y motivacion, pa asina nan ta un influencia positivo ariba nan contemporaneonan.
YMCA ta ofrece diferente actividadnan manera campamento pa mucha, campamento pa hoben, recreacion deportivo manera p.e. volleyball y basketball y otro deporte, como tambe eventonan social. YMCA a cuminsa cu e prome “Tra’i merdia”, yama Y’s Care (YMCA Care) cu a cuminsa na Aruba 27 aña pasa cu un programa di asistencia cu huiswerk y recreo.


text:
Educacion ta un di e pilarnan mas importante pa loke ta e manera di opera di Fundacion
Telefon pa Hubentud Aruba. Esaki ta encera cu tur aña e mentornan cu ta e personanan cu ta
contesta telefon, email y chat na Telefon pa Hubentud ta ser prepara pa asina aki por duna nos
muchanan y hobenanbon guia, sosten y informacion. Tur aña Fundacion Telefon pa Hubentud
Aruba ta brinda nan mentornan tres dia di educacion.
E aña aki no tawata otro. Ariba diasabra 18 di juni Fundacion Telefon pa Hubentud Aruba a
organisa ‘Deskundigheidsbevordering Dag 2022, Tools voor de Mentor’ pa e mentornan.
Durante ‘Deskundigheidsbevordering Dag 2022, Tools voor de Mentor’ e mentornan a ricibi
diferente informacion, conocimento y preparacion.
Primeramente a trata e modelo di combersacion cu ta ser implementa na Telefon pa Hubentud
pa hiba un combersacion cu un mucha/ hoben. Tambe a para keto na algun instumento di
‘Signs of safety’ cu ta ser implementa den e modelo di combersacion cu ta ser uza na Fundacion
Telefon pa Hubentud Aruba. E mentornan a ricibi informacion tambe tocante tecnicanan di
scucha y hiba un combersacion.
Pa por duna sosten, ayudo y informacion na nos muchanan y hobenan ta importante pa e
mentor tin mas conocemento ainda di e mente di un persona y e motibo di un conducta. Sr.
Eddy Oduber di Aruba Hypnosis Center a trata e mente conciente y e mente subconciente. Aki e
mentor a ricibi conocimento tocante e diferencia entre nan dos, cua di nan ta zorg pa cierto
conducta y kiko ta frena un persona di implementa cierto conducta.
Expresa cu movecion a ser presenta pa sra. Raquel Lampe. Durante expresa cu movecion a ser
ilustra por medio di arte na e mentor con comunicacion na pia di trabao ta importante, y si no
tin comunicacion lo tin caos.
Desde maart ultimo e muchanan y hobenan di e isla di St. Eustatius ta yama 918 na St. Eustatius
y ta ricibi sosten, ayudo y informacion for di e mentornan di Telefon pa Hubentud Aruba.
Cuminsando for di juli venidero e muchanan di e isla di Saba tambe lo ta yamanda na e number
918 na Saba y nan lo ricibi ayudo y informacion for di e mentornan di Telefon pa Hubentud
Aruba. De cuadro di esaki e mentornan a ser prepara cu informacion étnico, cultura y di
educacion di e muchanan di St. Eustatius y Saba.
E Mentor di Fundacion Telefon pa Hubentud Aruba a ricibi informacion y instrumentonan pa
traha cune, tocante e disciplinanan ariba menciona pa asina nan por ta mihor ainda prepara na
momento cu e mucha y hoben tuma contacto cu Telefon pa Hubentud.
‘Deskundigheidsbevordering Dag’ ta un di tres training grandi cu Fundacion Telefon pa
Hubentud Aruba ta organisa pa train su mentornan tur aña y e aña aki tawata e di 23 biaha cu a
organisa esaki.
Fundacion Telefon pa Hubentud Aruba kier a gradici sr. Eddy Oduber di Aruba Hypnosis Center
y sra. Raquel Lampe pa e cooperacion brinda.
Pa mas informacion tocante tur e trabaonan cu Fundacion Telefon pa Hubentud Aruba ta
desplega por tuma contacto cu Fundacion Telefon pa Hubentud Aruba via nos facebook:
https://www.facebook.com/telefon.hubentud/, email: telhubentud@gmail.com of telefon
5886138/ 5884011.


text:
Awe, 14 desèmber 2020, 538 elektorado ku a keda eligí riba 3 novèmber 2020 ora Merka a bai urna, ta vota separadamente pa ken lo bira Presidente i Vice-Presidente.
Manera nos sa, elekshon Presidensial na Merka no ta direkto, sino indirekto, via di e 538 elektoradonan. (1)
Siman pasá tur 50 estado i Distrito Federal a seya nan resultado, pues ofisialisá e resultado di 3 novèmber 202o.
Den e votashon awe Presidente Trump tin ofishalmente 232 delegado i Presidente elekto Biden tin 306 elektorado. Den un mundu perfekto awe Biden lo haña 306 voto i gana elekshon i Harris tambe lo haña 306 voto.
Sa pasa sinembargo ku tin bulamentu di waya di e delegadonan. E kantidat sinembargo semper ta hopi limitá. E kantidat mas grandi di bulamentu di waya tabata 7. Pa Trump bira Presidente, 34 hende ku ta sostené Biden mester bula waya. Esaki ta kasi imposibel.
Awe e delegadonan di kada estado i Distrito Federal (DC) ta vota den nan estado i DC. E votonan ta keda mandá pa Kongreso (Kas di Representante i Senado) i ofishalmente. Den un seshon di Kongreso riba 6 yanüari 20121 dirihí pa Presidente di Senado, Mike Pence, ta konta e votonan. I si no tin sorpresa, esaki ta habri e kaminda pa Biden huramentá komo Presidente riba 20 yanüari, 12or di merdia.
Willemstad, Kòrsou
(1) Wak mi blog; “Asina’ki ta bira presidente di Merka”


text:
Gilbert Martina no ta direktor di Ennia mas.
Djamars atardi sinkor, trahadónan di e kompania di seguro Ennia a tende ku Gilbert Martina no ta direktor mas di e kompania. Na su lugá, Ralph Palm, ku ta presidente di kompania lo tuma e puesto ofer, asina korant Extra a informá. Martina tabata direktor di Ennia for di aña 2007, pero awor a opta pa ‘aspirá pa ophetivo personal’, segun e informe na trahadónan. Ennia a gradisí Martina i a indiká mesora ku e kompania a start ku e proseso pa yega na un susesor. Otro medio a indiká ku ta trata di retiro pa e direktor di Ennia i ku esaki tin di haber ku un resiente ‘screening’ di Banko Sentral di Ulanda, ku supuestamente Martina no a pasa. Riba e informe akí, Ennia a bisa ku esaki no ta bèrdat. Aña pasá a sali un informe den korant Ulandes riba e posishon di kompania Ennia. Medionan Ulandes a raportá e tempu ei ku doño di Ennia, e empresario Iranes-Merikano Hushang Ansari lo a pluma e kompania. Ansari lo a invertí mas ku 500 mion euro (1000 mion florin) di aseguradonan den su propio projektonan. E minister di Finansas Ulandes di tempu ei, Jeroen Dijsselbloem a bisa di ta prekupá ku e situashon. Komo direktor di Ennia, Gilbert Martina a deklará na e momentu ei ku klientenan di Ennia no mester prekupá i ku esnan ku tin un polisá na e kompania por ta trankil pa ku nan sèn.


text:
E organisashon
E personanan tras di Orkesta pa Mucha Boneiru ta:
Ko-fundadó i sostenedónan
Marco de Souza
Direktor Fundashon Orkesta pa Mucha i Stichting Instrumentendepot Leerorkest na Hulanda
Fundashon Mangazina di Rei
Saliendo for di nan vishon pa stimulá desaroyo general den e area di Rincon, en partikular hubentut, Mangazina di Rei a aseptá ku entusiasmo e reto di realisashon di e proyekto piloto di Orkesta pa Mucha Boneiru.
Mas tokante di Fundashon Mangazina di Rei
Orkesta pa Mucha na Boneiru
Heleen Christiaan-Quartel
Gerente di entrenamentu i desaroyo na Fundashon Mangazina di Rei i kordinadó di e proyekto Orkesta pa Mucha Boneiru


text:
HASI BO PETISHON DI DEKLARASHON DI BON KONDUKTA (VOG) ADELANTÁ
MINISTERIO KONSERNÍ MANEHO DI GOBERNASHON, PLANIFIKASHON I SERVISIO PÚBLIKO
PUBLIKÁ RIBA 02 YÜNI 2022
Willemstad – Vergunningenloket (Lokèt di Pèrmit) ta urgi tur studiante i en partikular e studiantenan ku ta bai studia den eksterior, pa hasi petishon di e Deklarashon di Bon Kondukta/Verklaring Omtrent gedrag (VOG), mas tempran posibel.
E dokumento di VOG ta tuma aproksimadamente 6 siman pa bo risibi’é. E tin un balides di 6 luna.
Pa hasi e petishon e studiante tin mester di:
- un ID bálido (pasport, reibeweis òf sédula),
- prueba di pago pa e Deklarashon di Bon Kondukta,
- un karta di e instituto ku ta eksigí e dokumento aki.
Tur pago mester tuma lugá adelantá:
- personanan te ku 21 aña ta paga Naf. 12,50
- personanan for di 22 aña bai ariba ta paga Naf. 25,00
Pago ta bai via di ‘swipe machine’ na Lokèt di Pèrmit. Tambe por hasi traspaso riba kuenta, òf via ‘online payment’ riba kuenta MCB 31968600 Land Curaçao. No por paga ku sèn kèsh na Lokèt di pèmit.
Pa mas informashon por tuma kontakto ku nos departamento Bentana di Informashon na Tel: 434-1690. Tambe por manda mail na vog.vl@gobiernu.cw.
Pa e studiante ku a hasi su petishon di Deklarashon di Bon Kondukta kaba, i ke sa e státus di su petishon, e por yama na telefòn 434-1692 òf mail na afgifte.vergunningenloket@gobiernu.cw
Lokèt di Pèrmit. Pa kontakto efektivo ku públiko


text:
A detené bankero Eric Garcia di Giro na Hato.
Riba òrdu di Fiskal di Ministerio Públiko (OM) a detené e bankero, èks direktor di Giro Bank, Eric Garcia awe mèrdia na Hato. Ta sospechá Garcia di malversashon di 10 mion dòler pa un kaso di fayesimènt di e kompania di aviashon DAE, den kual ela fungi komo kuratòr. Probablemente Garcia lo a falsifiká dokumentunan. Asina e informe ofisial di Ministerio Públiko ta bisa. Aparte di e detenshon di Garcia, a tene redada tambe na dos lokalidat. A drenta den kas di Garcia i su ofisina na Groot Davelaar. Aki tambe a bai ku vários dokumento. E detenshon di Eric Garcia na aeropuerto internashonal di Kòrsou i redadanan (inval), a tuma lugá dor di funshonarionan di reshèrshi i Samenwerkings Team (RST). Garcia ta detené i djabièrnè awor lo presentá e sospechoso dilanti wes komisario. E investigashon ta kontinuá.


text:
Studiando trabou social specialisa riba cierto gruponan na Hulanda, e hoben Arubiano Nicole ten Have tin planes grandi pa su isla. Den e entrevista aki e ta conta Bon Dia Aruba tocante su experiencia na Hulanda y su plan pa futuro.
Un poco diferente cu otro studiantenan cu ta muda bay Hulanda, e hoben tabata tin experiencia caba cu e pais. E ta conta “Mi a muda pa Hulanda 2 anja pasa pero esaki no tawata mi prome experincia cu Hulanda. Mi tata ta Hulandes y di un edad hopi jong caba nos tawata tuma vakantie na Hulanda. Mi mama y tata a separa ora mi tawata den basis y cu 13 anja mi ruman, mi mama y ami a muda pa Hulanda. Na hulanda pa hopi largo mi a sinti mane mi semper mester “pas me aan” un frase cu mi ta tende hopi kinan. Mi a biba na Hulanda pa 4 anja y ora mi a caba scol na hulanda mi a muda bek na mi isla. Den e 4 anjanan cu mi a biba na Hulanda nunca mi no a stop di hanja falta di mi isla.”
Miedo di bay bek
Aunke e hoben a experencia bida na Hulanda prome cu a bay studia, bay bek no tabata un desicion facil pa tuma. E ta bisa “Bay bek tabata moeilijk pasobra mi tawata tin miedo di sinti e “heimwee” grandi cu mi conoce asina bon, pero mi a bisa mi mes cu ta importante pa studia, i awor cu mi ta “older and wiser” mi lo por handle Hulanda mas bon. Bida na Hulanda nunca no por compara cu mi bida na Aruba. Ora mi tin un dia malo na Aruba, mi por bay lama y lubida tur mi problemanan pa un momento, na Hulanda e unico cos cu mi por hasi ta wak pafo na e shelo shinishi”
Estudio y futuro
E hoben a scoge su estudio pasobra segun su persona e ta haya importante pa percura pa esunnan mas vulnerabel. “Na Hulanda mi ta bezig cu un stage den un bejaardenhuis pa hende cu dementie. Esaki ta un grupo di hende cu bo sa cu no ta bay bira bon mas y pesey ta hopi importante pa ondersteun nan y yuda nan experencia momento bunita. Mi dream ta pa bai bek Aruba ora mi hanja mi diploma y traha den zorg na Aruba. Aruba ta den mi curason y mi kier tey pa mi isla y pa e hendenan den mi comunidad cu mester di extra ayudo. Mi semper ta considera mi mes lucky pasobra mi a experienca Aruba y Hulanda. Mi ta orguyoso di ta Arubiano y feliz cu mi por a crese na Aruba y Hulanda. E combination di e dos pais nan aki a traha mi den e persona cu mi ta awe. Bandi di esey Hulanda tambe a yudami aprecia Aruba pa e isla chikito I bunita cu nos tur ta stima.” ten Have ta finalisa.